Sebuah pejabat di IPD Sepang musnah dalam kebakaran
Oleh MOHD. HUSNI MOHD. NOOR

22 Mac 2022, 9:43 pm
SEPANG – Pejabat Pentadbiran Jenayah dan bilik Pegawai Penyiasat Kanan (SIO), Ibu Pejabat Polis Daerah (IPD) Sepang musnah dalam kebakaran hari ini.
Jurucakap Jabatan Bomba dan Penyelamat (JBPM) Lapangan Terbang Antarabangsa Kuala Lumpur (KLIA) ketika dihubungi mengesahkan kejadian itu dan memberitahu pejabat berkenaan terbakar 100 peratus.
“Kami menerima panggilan kecemasan pukul 6.15 petang sebelum bergegas ke lokasi kejadian bersama jentera dan anggota. Kebakaran membabitkan sebuah bilik di tingkat satu berkeluasan yang terbakar 100 peratus.
“Tiada kemalangan jiwa dilaporkan dalam insiden itu,”katanya.
Sementara itu, Ketua Polis Daerah Sepang, Asisten Komisioner Wan Kamarul Azran Wan Yusof ketika dihubungi mengesahkan kejadian itu dan siasatan lanjut masih dijalankan bagi menyiasat punca kebakaran berkenaan. – KOSMO! ONLINE


Kait stokin sambil bersenam kayuh basikal
Oleh KOSMO!

22 Mac 2022, 8:30 pm
TOKYO – Sebuah kilang stokin di wilayah Nara, Jepun iaitu Souki Socks mencipta mesin yang membolehkan orang ramai mengait stokin mereka sendiri dengan hanya mengayuh basikal pegun, lapor laman Oddity Central semalam.
Alat itu dibina menggabungkan mesin pengait stokin dengan sebuah basikal untuk membolehkan stokin-stokin dikait dengan hanya menggunakan kayuhan.
Ia dinamakan ‘Charix’ dan sangat terkenal sejak dirasmikan pada 2017.
Mesin pengait stokin terkenal di Jepun dalam tahun 1990-an, namun setelah kurang mendapat sambutan, kilang-kilang berhenti mengeluarkan mesin itu.
Bagaimanapun, Souki Socks berjaya memberi nafas baharu pada mesin itu dengan memasangkannya pada basikal pegun dan membenarkan pelawat kilang untuk mengait stokin mereka sendiri.
Sebelum mengayuh, pelawat dibenarkan memilih saiz stokin serta warna benang yang ingin digunakan. Kakitangan akan menyambungkan benang-benang ke mesin sebelum pelawat dibenarkan mengayuh.

Sepasang stokin akan siap dikait kira-kira selama 10 minit. Selepas pelawat mengayuh, kakitangan akan menjahit jari kaki stokin dan mengemaskan jahitan supaya boleh dibawa pulang.
Souki Socks terpaksa melancarkan pilihan baharu disebabkan permintaan stokin kayuhan basikal meningkat. Pandemik Covid-19 telah mengehadkan kedatangan pelawat ke kilang itu.
Justeru, kilang itu mewujudkan laman web Charix Online bagi membolehkan pelanggan mendapatkan stokin idaman mereka. Pelanggan dibenarkan memilih saiz stokin dan tiga benang berlainan daripada 36 warna. – Agensi


Ibu bapa dilarang pukul anak di Wales
Oleh KOSMO!

22 Mac 2022, 9:00 pm
LONDON – Pihak berkuasa Wales mengharamkan hukuman fizikal terhadap kanak-kanak termasuk tindakan merotan, memukul dan menampar oleh ibu bapa bagi mendidik anak-anak supaya taat, lapor laman berita Wion News semalam.
Orang awam juga diberitahu untuk memaklumkan kepada perkhidmatan sosial atau polis jika mengetahui mana-mana ibu bapa bertindak demikian.
Undang-undang baharu itu berkuat kuasa semalam dan dianggap bersejarah oleh kerajaan Welsh dan beberapa agensi perlindungan kanak-kanak. Mereka juga menyeru agar seluruh Britain juga melaksanakan peraturan sama.
Bagaimanapun, pengkritik-pengkritik menyuarakan kebimbangan bahawa peraturan tersebut ‘menakutkan’ ibu bapa yang cuba melakukan yang terbaik bagi mendidik dan memastikan masa depan cerah untuk anak-anak mereka.
Ia juga boleh menimbulkan kes dakwaan palsu oleh kanak-kanak nakal atau jiran berniat jahat.
Undang-undang baharu itu menghapuskan alasan ‘hukuman munasabah’ yang sudah sekian lama digunakan oleh ibu bapa di Britain dan Wales.

Semua bentuk hukuman fizikal yang dikenakan terhadap kanak-kanak seperti memukul, menampar dan menggoncang mereka kini diharamkan. Undang-undang itu juga merangkumi pelancong luar yang melawat Wales.
‘’Hari ini (kelmarin) adalah detik bersejarah untuk kanak-kanak dan hak mereka di Wales kerana kami menjadikan tindakan menghukum kanak-kanak secara fizikal sebagai perkara yang sudah berlalu,’’ kata Timbalan Menteri Perkhidmatan Masyarakat, Julie Morgan yangberkempen untuk perubahan undang-undang itu selama lebih dua dekad. – Agensi


Dulu dicurangi kekasih kerana wajah kusam, kini bergelar finalis ratu cantik
Oleh KOSMO!

22 Mac 2022, 9:30 pm
JAKARTA – Seorang finalis pertandingan Ratu Cantik Banten 2021 mendedahkan bahawa dia pernah dicurangi bekas teman lelaki kerana menganggap penampilannya tidak secantik gadis-gadis popular di media sosial, lapor portal Wolipop hari ini.
Amalia Fauziyyah Idris dalam satu hantaran di TikTok berkongsikan gambar lamanya pada tahun 2019 sambil mengucapkan terima kasih kepada bekas teman lelakinya kerana menjadikan dirinya seperti hari ini.
“Buat Arip yang curang kepada saya kerana berpendapat saya tidak secantik gadis-gadis di TikTok. Terima kasih kerana curang. Kerana awak, kini saya mendapat yang lebih baik,” katanya pada hantaran tersebut.
Menurut Amalia, ketika itu, dia berasa tidak yakin dengan diri sendiri kerana sering dibandingkan dengan rakan-rakannya yang lain.
“Saya ditinggalkan kerana dia (bekas kekasih) menyukai orang lain. Itu adalah kisah yang berlaku ketika zaman belajar,” ujarnya.
Tambah Amalia, disebabkan sering dibandingkan dengan gadis lain, dia pernah mengamalkan diet tidak sihat sehingga menyebabkan dirinya tertekan.

“Saya enggan bertemu dengan orang lain dan tidur di bilik yang gelap. Selepas tiga bulan, saya cuba memaafkan dan berdamai dengan diri sendiri serta orang lain yang menyakiti hati saya.
“Saya juga mula melakukan pelbagai perkara positif untuk membantu diri menjadi lebih cantik secara semula jadi termasuk dengan bergelar finalis Ratu Cantik Banten 2021,” katanya. – AGENSI


Wanita maut nahas dengan lori
Oleh NOR AINNA HAMZAH

22 Mac 2022, 8:24 pm
REMBAU – Seorang wanita yang juga pengurus kedai makan maut apabila motosikal yang ditunggangnya terbabit dalam nahas kenderaan berat di kilometer 222.4, Lebuh Raya Utara Selatan(arah Utara), di sini, malam semalam.
Dalam kejadian kira-kira pukul 7.45 malam itu, mangsa, Siti Aisyah Shifik, 32, beralamat di Kampung Sungai Petai, Alor Gajah disahkan meninggal dunia di lokasi kejadian oleh pasukan paramedik.
Menurut Ketua Polis Daerah Rembau, Deputi Superintenden, Hazri Mohamad, kemalangan berkenaan membabitkan dua buah kenderaan iaitu motosikal jenis Honda Wave dan sebuah lori jenis Scania.
“Siasatan awal mendapati penunggang dalam perjalanan dari arah Ayer Keroh menghala ke Senawang dan sebaik sampai di tempat kejadian, mangsa telah melanggar bahagian belakang lori yang mengalami kerosakan dan berhenti di lorong kecemasan.
“Akibat kemalangan, mangsa yang mengalami kecederaan parah di kepala telah disahkan meninggal dunia di tempat kejadian dan dihantar ke Unit Perubatan Forensik Hospital Rembau,” katanya dalam satu kenyataan hari ini.-KOSMO! ONLINE


Najib dah bayar kompaun KKM
Oleh NUR HUDA MUSA

22 Mac 2022, 9:33 pm
PETALING JAYA – Bekas Perdana Menteri, Datuk Seri Najib Tun Razak memaklumkan pihaknya sudah menjelaskan kompaun yang dikenakan terhadapnya selepas didapati tidak mematuhi prosedur operasi standard (SOP) semasa Pilihan Raya Negeri Johor baru-baru ini.
Perkara tersebut yang dimaklumkan di Facebooknya tadi dianggap sebagai respon kepada ciapan Menteri Kesihatan, Khairy Jamaluddin Abu Bakar pada pagi tadi yang meminta Ahli Parlimen Pekan itu menjelaskan kompaun terbabit.
“Kompaun sudah dibayar,” katanya ringkas.
Pada hantaran itu, Najib turut memuat naik sekeping gambar memaparkan resit kompaun tersebut yang berjumlah RM1,000 bertarikh hari ini.
Terdahulu, Khairy Jamaluddin membalas satu hantaran portal media di Twitter yang melaporkan persoalan dibangkitkan Najib di Facebooknya mengenai pelanggaran SOP ketika Kongres DAP yang diadakan hujung minggu lalu. – KOSMO! ONLINE


Datang majlis kahwin dapat minyak masak
Oleh KOSMO!

22 Mac 2022, 7:30 pm
JAKARTA – Sebuah video tular di media sosial Indonesia memaparkan senario sebuah majlis perkahwinan yang memberikan minyak masak sebagai hadiah kepada tetamu yang memenangi acara kuiz, lapor laman berita Suara.com.
Video itu dimuat naik dalam akaun Instagram milik @mydreamorganizer.
“Ke majlis perkahwinan dapat makan (tidak), ke majlis perkahwinan dapat minyak masak (ya),’’ demikian keterangan klip video tersebut.
Hadiah minyak masak berkenaan diberikan kepada pemenang yang berjaya menjawab soalan-soalan kuiz yang ditanyakan oleh pengacara majlis.
Pengacara majlis yang berpakaian serba hitam dilihat mengendalikan acara ketika ahli-ahli jawatankuasa lain mendapatkan maklumat dan jawapan daripada tetamu yang hadir.
Di penghujung klip video, beberapa pemenang yang menyertai aktiviti itu masing-masing diberikan minyak masak.

Muat naik itu mendapat perhatian netizen di ruangan komen.
“Wah minyak masak untuk doorprize majlis perkahwinan, memang di luar kotak,’’ tulis seorang netizen.
“Tidak hairan bekalan kurang, rupanya dibeli untuk majlis,’’ komen netizen lain. – Agensi


Saya tidak anggap Vida cuba tiru saya – Aina Abdul
Oleh MOHAMMAD SHAHEMY AZMI

22 Mac 2022, 7:07 pm
PETALING JAYA – Penyanyi Aina Abdul menepis dakwaan netizen yang mengatakan usahawan kontroversi Datuk Seri Vida cuba meniru gaya dan fesyen yang sering dibawanya ketika membuat persembahan menerusi penampilan usahawan itu dalam video muzik (MV) single terbaharunya berjudul Ku Ikhlaskan.
Aina, 29, ketika ditemui Kosmo! baru-baru ini berkata, dia tidak melihat corak fesyen terbaharu usahawan kosmetik berusia 51 tahun itu dikatakan menirunya apabila tampil dengan imej pelik dan tersendiri.
“Bagi saya tidak ada istikah meniru atau ‘copycat’. Masing-masing mendapat inspirasi daripada seseorang. Saya sendiri pun tampil dengan gaya yang diambil inspirasinya daripada orang lain.
“Saya tidak rasa pun dia (Vida) tiru saya. Saya sedar ada peminat yang mengusik, tapi saya anggap perkara itu cuma gurauan,” kata Aina yang ditemui ketika majlis pelancaran produk kecantikan, Truskin di hotel Mandarin Oriental, Kuala Lumpur baru-baru ini.
Pada masa sama, pelantun Semalam itu memuji dan mengagumi sikap Vida kerana menunjukkan azam yang tinggi untuk mengerjakan sesuatu.
“Saya tahu apa sahaja yang Datuk Seri Vida lakukan, dia akan buat dengan azam yang tinggi. Saya sendiri sejujurnya menyanjung tinggiV Vida sebagai ikon wanita. Bagi saya, banyak nilai positif yang boleh dipelajari daripadanya,” kata Aina.

Walaupun Vida sering dihambat dengan kontroversi tidak enak, Aina sentiasa suka pada personality dan sikap usahawan itu kerana sangat berani.
“Datuk Serti Vida juga seorang wanita yang kuat. Sejujurnya saya juga belajar untuk menjadi seperti itu (kuat).
“Mungkin orang di luar nampak yang lawak-lawak saja, tapi saya belajar sisi positifnya. Apa juga yang dia lakukan, dia menjadi diri sendiri,” katanya.
Terdahulu, penampilan Vida mula mencuri tumpuan selepas dia tampil dengan imej dan solekan pelik di program Big Stage musim keempat (BS4) beberapa minggu lalu.
Vida bagaimanapun memberitahu fesyen pelik yang ditampilkan dalam MV Ku Ikhlaskan hanyaLAH sementara dan dia akan kembali dengan imej glamornya selepas single baharunya itu dikeluarkan. – KOSMO! ONLINE
-HABIS


THT dinobat juara MHL
Oleh TENGKU DANISH BAHRI TENGKU YUSOFF

22 Mac 2022, 7:33 pm
KUALA TERENGGANU – Pasukan Hoki Terengganu (THT) melakar kemenangan dramatik menewaskan Tenaga Nasional Berhad (TNB) 3-2 dalam aksi terakhir di Stadium Hoki Majlis Bandaraya Kuala Terengganu di sini hari ini.
Kemenangan tersebut membolehkan skuad kendalian Roslan Jamaluddin menamatkan saingan liga dengan 32 mata selaku juara baharu manakala TNB terpaksa berpuas hati sebagai naib juara menerusi 30 mata.
Kejuaraan liga merupakan trofi kedua diraih gergasi Pantai Timur itu dalam kempen Liga Hoki Malaysia (MHL) musim ini selepas meraih Piala Sumbangsih pada awal musim.
TNB lebih garang pada awal perlawanan dengan mendahului pada minit ke-11 menerusi pukulan sudut penalti Azril Misron sebelum disamakan Muhammad Noor Firdaus Rosdi bagi menjadi kedudukan 1-1 pada minit ke-30.
Memasuki babak kedua, THT memimpin perlawanan apabila Faizal Saari (m-48) yang menyambung pukulan adiknya, Mohd. Fitri bagi meletakkan gergasi Pantai Timur itu di depan dengan kedudukan 2-1.
Begitupun, TNB yang hanya memerlukan satu mata untuk bergelar juara kembali ceria selepas hantaran Muhammad Fahmi Khalid disambar Muhammad Shahril Saabah pada minit ke-54.

Sorakan penonton kembali menggegarkan stadium apabila Faizal menyudahkan pukulan sudut penalti pada minit ke-57 untuk mengesahkan trofi kedua selepas Piala Sumbangsih, 18 Februari lalu. – KOSMO! ONLINE


[VIDEO]Polis kesan pemandu redah kesesakan guna siren, lampu mata arah
Oleh MUHD AFIQ AL-HAFIZ MAT YUSOF

22 Mac 2022, 6:56 pm
PETALING JAYA – Polis sedang mengenal pasti pemandu kereta jenis Proton Preve yang meredah kesesakan jalan raya menggunakan lampu mata arah dan siren di Jalan Lapangan Terbang Subang baru-baru ini.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, satu laporan polis telah dibuat hari ini kira-kira pukul 3 petang.
“Siasatan awal mendapati, kejadian berlaku pada 23 Februari lalu kira-kira pukul 6.30 petang. Kejadian tersebut tidak melibatkan sebarang kemalangan dan kecederaan kepada pengguna jalan raya.
“Kita telah mengenal pasti pemilik kenderaan tersebut dan telah merakam percakapan namun siasatan masih dijalankan kerana kenderaan tersebut telah dijual dan dipandu oleh individu lain ketika kejadian,” katanya dalam kenyataan di sini hari ini.
Mengulas lanjut, pihaknya sedang mengenal pasti individu yang memandu kenderaan tersebut ketika kejadian dan siasatan dijalankan di bawah Kaedah 94 Kenderaan Motor (Pembuatan dan Penggunaan) 1959 serta Rule 24(ii) 170/59.
“Pihak polis juga ingin menasihatkan semua pengguna jalan raya agar mematuhi undang-undang yang ditetapkan bagi mengelak sebarang kejadian. Orang ramai juga dinasihatkan agar tidak menyebarkan video atau gambar yang boleh menimbulkan keresahan awam,” jelasnya.

Terdahulu, tular di media sosial sebuah video berdurasi 13 saat yang memaparkan tindakan seorang pemandu meredah kesesakan jalan raya menggunakan lampu mata arah dan siren.- KOSMO! ONLINE.


PM ucap takziah pada keluarga mangsa nahas pesawat di China
Oleh NUR HUDA MUSA

22 Mac 2022, 7:14 pm
KUALA LUMPUR – Perdana Menteri, Datuk Seri Ismail Sabri Yaakob mengucapkan takziah kepada keluarga mangsa nahas pesawat Boeing 737-800 di wilayah Guangxi, China.
Ismail Sabri dalam satu hantaran di Twitternya berkata, beliau turut bersedih dengan perkhabaran tersebut dan turut mengucapkan takziah kepada kerajaan China.
“Saya sedih apabila mendapat perkhabaran tentang pesawat penumpang Boeing 737-800 milik China Eastern Airlines terhempas dan mengorbankan 132 penumpang dan anak kapal di Wilayah Guangxi, China semalam.
“Saya dan seluruh Keluarga Malaysia mengucapkan takziah yang mendalam kepada Kerajaan China dan keluarga mangsa. Diharap semoga tabah menghadapi ujian ini,” katanya di sini hari ini. – KOSMO! ONLINE


Mangsa terselamat nahas pesawat China Eastern belum ditemui
Oleh KOSMO!

22 Mac 2022, 7:00 pm
BEIJING – Tiada mangsa yang terselamat setakat ini ditemui selepas sebuah pesawat penumpang milik China Eastern Airlines membawa 132 orang terhempas di selatan China, lapor akhbar South China Morning Post.
Beribu-ribu anggota bomba dan polis dikerah ke lokasi kejadian selepas Boeing 737-800 itu terhempas di kawasan lereng dan berhutan di daerah Teng, dekat bandar Wuzhou, wilayah autonomi Guangxi Zhuang.
Timbalan Perdana Menteri, Lui He dan Ahli Majlis Negeri, Wang Yong ditugaskan untuk menyelia kerja-kerja menyelamat di lokasi kejadian.
Belum ada pengesahan rasmi mengenai sebarang kemalangan jiwa selepas hampir 20 jam nahas berlaku.
Sebuah stesen pangkalan dron ditubuhkan untuk meningkatkan liputan telekomunikasi. Khemah-khemah turut dipasang dan berpuluh-puluh ambulans bersiap sedia dengan harapan untuk menemukan mangsa yang masih hidup, demikian menurut stesen penyiaran rasmi, CCTV.
Menurut agensi berita Xinhua, kotak hitam pesawat juga masih belum ditemukan antara serpihan-serpihan pesawat yang dikutip oleh pasukan penyelamat.

Pesawat berkenaan dilaporkan berlepas dari Kunming ke Guangzhou sejurus selepas pukul 1 tengah hari (waktu tempatan) sebelum hilang dalam perjalanan.
Waris penumpang pula dilaporkan berkumpul di Lapangan Terbang Antarabangsa Baiyun Guangzhou.
Syarikat penerbangan itu mengesahkan bahawa tiada penumpang asing di dalam pesawat berkenaan, lapor Xinhua. – Agensi


Ibu sebak terima diploma anak meninggal dunia akibat kemalangan
Oleh ZAKKINA WATI AHMAD TARMIZI

22 Mac 2022, 6:39 pm
PORT DICKSON – Hanya sebak dan hiba dirasai Habibah Abd. Samad, 46, ketika dia menaiki pentas untuk menerima skrol diploma bagi mewakili arwah anaknya yang telah meninggal dunia akibat kemalangan jalan raya.
Habibah yang juga ibu kepada Allahyarham Mohd. Arif Haikal Azlan, 23, graduan Diploma Kejuruteraan Awam, Politeknik Port Dickson itu mengakui, dia tidak henti mengalirkan air mata sepanjang majlis konvokesyen berlangsung petang tadi.
“Arwah sudah memaklumkan dia mendapat cuti untuk hadir majlis pada hari ini. Arwah juga telah membeli baju baharu, namun tidak sempat untuk memakainya pada majlis ini.
“Anak saya itu mengalami kemalangan ketika pulang dari tempat kerja di sebuah kilang elektronik di Batu Berendam ke rumahnya di Jasin, Melaka,” katanya.
Allahyarham Mohd. Arif Haikal meninggal dunia akibat cedera di kepala selepas motosikal yang ditunggang bertembung dengan sebuah motosikal lain pada pukul 7.30 malam ,3 Mac lalu.
Allahyarham dilaporkan koma sebelum meninggal dunia di Hospital Melaka pada 7 Mac lalu.-KOSMO! ONLINE


Apa kata pemenang Liga Fantasi Kosmo! minggu ke-30
Oleh KOSMO!

22 Mac 2022, 7:03 pm
MUHAMMAD AIMAN YAMIN IBRAHIM
“Minggu ini saya guna cip Free Hit dan pemilihan Son Heung-min selaku kapten pasukan pada minggu ini benar-benar membantu saya untuk mengutip mata lebih tinggi. Tidak sangka boleh menjadi pemenang mingguan. Terima kasih Kosmo!.”
MUHAMMAD AIMAN YAMIN IBRAHIM (Subang Jaya, Selangor)
Pasukan: MIFTer (91 mata)
Pengurus: Aiman Yamin

HANIF HASHIM
“Saya tahu minggu ini banyak pasukan tidak beraksi. Jadi, pemilihan menggunakan cip Free Hit adalah yang terbaik untuk digunakan. Strategi menurunkan pemain Spurs membuahkan hasil. Ini kali pertama saya sertai Liga Fantasi Kosmo! Terima kasih kerana menyediakan platform seperti ini.”
HANIF HASHIM (Arau, Perlis)
Pasukan: HARUM MANEH (90 mata)
Pengurus: Hanif Hashim

KISHEN KALITHASAN
“Minggu ini, pemilihan pemain agak sukar dan saya turut meminta pandangan daripada rakan mengenai pemain yang patut dipilih. Tidak sangka kali ini benar-benar menjadi untuk berada mingguan tertinggi FPL Kosmo! Apa pun, terima kasih kepada Kosmo!.”
KISHEN A/L KALITHASAN (Setapak, Kuala Lumpur)
Pasukan: Changkat F.C (89 mata)
Pengurus: Kishen Shen

DANIEL IMTIAZ MOHD. ZULKIFLEE
“Percaturan menggunakan cip wildcard pada minggu ini meskipun hanya empat perlawanan berlangsung ternyata membuahkan hasil. Terima kasih buat Kosmo! kerana menyediakan platform menarik buat peminat FPL seperti kami.”
DANIEL IMTIAZ MOHD. ZULKIFLEE (Klang, Selangor)
Pasukan: x97s (86 mata)
Pengurus: Daniel Imtiaz

MUHAMAD NADHIR MD. NASRI
“Saya tidak sangka dapat berada dalam kedudukan lima terbaik pada saingan fantasi minggu ini. Mungkin strategi menggunakan cip Free Hit membuahkan hasil selepas hanya ada empat perlawanan berlangsung dengan barisan pemain yang dipilih agak menjadi.”
MUHAMAD NADHIR MD. NASRI (Kulim, Kedah)
Pasukan: NN FC 1 (86 mata)
Pengurus: Nadhir Nasri


Nahas pesawat di China tidak libatkan rakyat Malaysia
Oleh EDDY AQMAL MOHAMED HAMIDI

22 Mac 2022, 6:44 pm
PUTRAJAYA – Kerajaan tidak menerima sebarang laporan mengenai rakyat Malaysia yang terlibat dalam kejadian nahas melibatkan jet penumpang China Eastern Airlines MU5735 di Wilayah Guanxi, China semalam.
Kementerian Luar Negeri berkata, pihaknya bagaimanapun sedang memantau rapi perkembangan kemalangan tersebut melalui Kedutaan Besar Malaysia di Beijing dan Konsulat Jeneral Malaysia di Kunming, Nanning serta Guangzhou.
“Kementerian ini bagi pihak kerajaan Malaysia ingin menyampaikan ucapan takziah dan simpati kepada kerajaan Republik Rakyat China dan keluarga mangsa yang terbunuh dalam kejadian tersebut,” katanya menerusi satu kenyataan hari ini.
Terdahulu, KOSMO! ONLINE semalam melaporkan tentang satu kejadian nahas melibatkan sebuah pesawat yang membawa seramai 133 penumpang terhempas di bahagian barat daya China dan mencetuskan api setinggi gunung.
Penerbangan MU5735 milik China Eastern Airlines itu gagal tiba ke destinasinya di Guangzhou selepas berlepas dari bandar Kunming pukul 1 tengah hari semalam (waktu tempatan).-KOSMO! ONLINE


Suntikan penggalak kelima mungkin ditawarkan di Britain
Oleh KOSMO!

22 Mac 2022, 8:00 pm
LONDON – Setiausaha Kesihatan Britain, Sajid Javid memaklumkan bahawa suntikan dos kelima vaksin Covid-19 berpotensi akan disediakan pada musim luruh ini dengan program vaksinasi dijangka diperluaskan, lapor portal berita MailOnline semalam.
Menurut Javid, suntikan penggalak Covid-19 kelima itu mungkin diberikan kepada penduduk berusia 50 tahun ke atas. Beliau bagaimanapun menambah, kerajaan masih belum membuat keputusan muktamad.
Penduduk berusia 75 tahun dan ke atas, penghuni rumah jagaan warga tuan  dan pesakit dengan sistem imunisasi lemah akan mula menerima tarikh janji temu untuk dos keempat vaksin pada musim bunga tahun ini mulai semalam.
Jika suntikan vaksin ditawarkan sekali lagi pada musim luruh nanti, ia akan menjadi yang kelima diterima kelompok berkenaan.
Sesetengah orang dewasa dengan imunokompromi atau sistem imun yang tidak berfungsi dengan baik sudah pun disuntik sebanyak lima kali.
Javid bahkan mendedahkan bahawa tahap kebimbangan kerajaan tidak berubah sejak dua minggu lalu walaupun terdapat peningkatan dalam jangkitan Covid-19 dan kemasukan ke hospital. Angka berkenaan masih jauh ‘di bawah paras kemuncak’.

Beliau turut menggesa orang ramai untuk menganggap Covid-19 seperti penyakit berjangkit lain dan bertindak sepatutunya jika berasa tidak sihat atau mengalami apa-apa gejala. Antaranya dengan kurangkan bersosial dan tinggal di dalam rumah untuk mengelakkan penularan.
Lima juta rakyat Britain layak menerima penggalak kedua semalam dengan 600,000 penduduk dijangka disuntik minggu ini.
Langkah itu dibuat selepas Jawatankuasa Bersama Vaksinasi dan Imunisasi (JCVI) mengesyorkan suntikan tambahan sebagai langkah berjaga-jaga. Pelancaran suntikan dos ketiga vaksin sudah masuk enam bulan di Britain. – Agensi


Wujudkan insurans Covid-19 bagi pelancong asing
Oleh ALWANI ZAFIRAH

22 Mac 2022, 6:16 pm
PETALING JAYA – Kerajaan diminta untuk mewujudkan insurans Covid-19 terhadap setiap pelancong asing serta mewajibkan pengambilannya sebelum mereka dibenarkan masuk ke Malaysia selepas pintu sempadan negara dibuka.
Ahli Dewan Negara, Senator Datuk Mohd Hisamudin Yahaya berkata, langkah itu penting sebagai salah satu keperluan yang seiring dengan dengan peralihan negara ke fasa endemik pada 1 April nanti.
“Selain daripada 10 prosedur operasi standard (SOP) yang telah diumumkan oleh Perdana Menteri seiring dengan peralihan ke fasa endemik pada 1 April nanti, saya ingin mencadangkan supaya keperluan mempunyai insuran Covid-19 sebagai salah satu langkah yang wajar bagi pelancong-pelancong asing.
“Saya juga ingin mencadangkan agar pembelian insuran pelancongan Covid-19 ini perlulah dibeli dengan menggunakan khidmat syarikat insuran tempatan,” katanya ketika berucap di Dewan Negara hari ini.
Sehubungan itu, beliau meminta agar pihak kerajaan juga perlu memikirkan bentuk insentif yang boleh diberikan kepada pemain-pemain industri pelancongan sebagai ‘lonjakan modal’ untuk mengaktifkan semula perniagaan mereka.
“Antaranya dengan menambah peruntukan bagi Geran Padanan Pelancongan, Seni dan Budaya (GPPSB), di samping menimbangkan pendekatan dan kaedah yang lebih longgar dalam syarat kelulusan geran itu.

“Syarat-syarat yang terlalu ketat tidak akan menjadikan geran ini sesuatu bantuan yang menarik dan secara langsung tidak akan dapat membantu meningkatkan prestasi industri pelancongan negara,” ujarnya.
Sementara itu, Hisamudin turut mempersoalkan kewajaran pinjaman bagi Tabung Industri Pelancongan dan Tabung Infrastruktur Pelancongan yang perlu diaktifkan semula.
“Pihak Kementerian Pelancongan, Seni dan Budaya (MOTAC) haruslah mengkaji adakah penubuhan tabung-tabung ini telah mencapai matlamatnya.
“Sekiranya tidak, apakah langkah-langkah yang akan diambil oleh kerajaan supaya pemain-pemain industri pelancongan negara kita mendapat manfaat penuh darinya?” soalnya lagi. – KOSMO! ONLINE


Datuk Adly tipu projek JKR didenda RM3 juta
Oleh MOHD YUNUS YAKKUB

22 Mac 2022, 6:09 pm
SHAH ALAM – Seorang ahli perniagaan bergelar Datuk yang ditahan berhubung sindiket kartel penipuan projek-projek kerajaan didenda RM3 juta oleh Mahkamah Sesyen hari ini selepas mengaku bersalah atas 10 pertuduhan pilihan memalsukan dokumen dengan tujuan menipu dua projek Jabatan Kerja Raya (JKR).
Hakim Rozilah Salleh menjatuhi hukuman itu terhadap Datuk Adly Kamarudin, 48, yang membuat pengakuan bersalah selepas kesemua pertuduhan dibacakan terhadapnya.
Adly (kiri)
Hukuman itu selepas mengambil kira pertimbangan terhadap 59 pertuduhan lain di bawah Seksyen 171A Kanun Acara Jenayah.
Sebelum ini, Adly menghadapi 69 pertuduhan, namun Jabatan Peguam Negara bersetuju dengan representasi dikemukakan dan tertuduh ditawarkan pertuduhan pilihan di bawah Seksyen 471 Kanun Keseksaan dan boleh dihukum di bawah Seksyen 465 kanun sama.
Mahkamah turut memerintahkan pelucutan hak bernilai RM 5,014,633.24 di bawah Seksyen 45(2) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 dan diserahkan kepada Suruhanjaya Pencegahan Rasuah Malaysia (SPRM).
Berdasarkan kesemua pertuduhan pilihan, Adly dituduh dengan curangnya menggunakan dokumen Surat Setuju Terima (SST) dan Borang A Kumpulan Wang Simpanan Pekerja yang palsu bagi membolehkan Lambaian Fajar Sdn. Bhd. dan KSB Global Sdn. Bhd. iaitu syarikat di bawah kendalian tertuduh telah dipilih kerana kelayakan serta pengalaman bagi melaksanakan dua projek di JKR.

Kesalahan tersebut dilakukan pada Jun 2019 hingga September 2020 di sebuah rumah banglo di Bandar Baru Bangi dekat sini.
Berita berkaitan: Dalang kartel projek kerajaan berdepan hukuman penjara 483 tahun
Pendakwaan dibuat mengikut Seksyen 471 Kanun Keseksaan yang boleh dihukum di bawah Seksyen 465 kanun sama yang memperuntukkan hukuman penjara sehingga dua tahun atau denda atau kedua-duanya,
Pendakwaan dikendalikan Timbalan Pendakwa Raya SPRM, Noralis Mat, Kalaivani Annadorai dan Mohd. Halimi Mustafa.
Tertuduh pula diwakili Peguam Md. Yunos Shariff dan Shukri Mansor.
Kosmo! pada 2 September tahun lalu melaporkan Adly yang ditahan berhubung sindiket kartel penipuan projek-projek kerajaan berdepan hukuman penjara sehingga 483 tahun selepas didakwa atas 69 pertuduhan di Mahkamah Sesyen di sini.
Pada 7 April tahun lalu, Kosmo! turut melaporkan seorang ahli perniagaan bergelar Datuk hanya mengambil tujuh tahun untuk mengumpul kekayaan menerusi penglibatannya sebagai kartel projek kerajaan bernilai RM3.8 bilion.
Kemewahan yang dimiliki terbongkar selepas SPRM menahan lelaki itu pada 4 April lalu dan merampas serta menyita pelbagai aset seperti wang tunai RM3.5 juta, kenderaan mewah, kapal layar dan helikopter persendirian.
Turut disita unit hartanah berupa banglo, rumah kedai dan pejabat bernilai RM29 juta.-KOSMO! ONLINE


Bapa reda pemergian anak
Oleh KOSMO!

22 Mac 2022, 5:01 pm
Oleh AZIZAH SHAFIEI
KUANTAN – Bapa kepada kanak-kanak 11 tahun yang meninggal dunia dipercayai akibat dibelasah pelajar senior di sebuah kompleks rumah anak yatim dan miskin, di sini, reda dengan pemergian anaknya itu.
Qurbani Azhar Rahimi, 40, berkata, dia bersyukur kerana urusan pengebumian berjalan lancar dan dia menyerahkan semuanya kepada pihak polis untuk menjalankan siasatan lanjut.
“Alhamdulillah. Hari ini selesai semuanya. Segala urusan dipermudahkan, saya serahkan kepada polis sebab saya reda. Memang saya terasa kehilangan arwah kerana dia seorang yang sangat baik, mendengar kata dan bertanggungjawab.
“Tetapi macam saya cakap tadi, saya reda dengan segalanya. Kepada pihak kompleks dan rakan-rakan mangsa, saya minta agar diberikan kemaafan buat arwah sekiranya arwah ada melakukan sebarang kesilapan,”katanya ketika ditemui selepas majlis pengebumian di sini hari ini.
Jenazah Allahyarham selamat dikebumikan kira-kira pukul 3.30 petang tadi di Tanah Perkuburan Islam Kampung Gelugur yang turut dihadiri ahli keluarga terdekat termasuk pelajar kompleks rumah anak yatim dan miskin berkenaan.

Dalam kejadian kira-kira pukul 4 petang Ahad lalu, mangsa yang merupakan murid Sekolah Kebangsaan (SK) Sungai Soi di sini disepak, dicekik dan dihempas ke lantai sehingga tidak sedarkan diri.
Difahamkan, kejadian itu yang berlaku di surau kompleks rumah anak yatim dan miskin terbabit berpunca hanya kerana kanak-kanak yang dibelasah itu disyaki mengambil duit sebanyak RM4.
Ketua Polis Daerah, Asisten Komisioner Wan Mohd. Zahari Wan Busu, dilaporkan berkata, polis telah menahan reman seorang pelajar berusia 16 tahun selama tujuh hari untuk siasatan lanjut kes yang disiasat dibawah Seksyen 302 Kanun Keseksaan. – KOSMO! ONLINE.


Projek Pangsapuri Aspire Residence dijangka siap Julai 2023
Oleh SUBKHI SUDARJI

22 Mac 2022, 5:20 pm
CYBERJAYA – Kementerian Perumahan dan Kerajaan Tempatan (KPTK) memberi jaminan projek perumahan Pangsapuri Aspire Residence membabitkan 1,168 unit akan siap sepenuhnya pada Julai 2023.
Menterinya, Datuk Seri Reezal Merican Naina Merican berkata, kerja-kerja pembangunan projek kediaman Syarikat Perumahan Nasional Berhad (SPNB) itu akan bermula April ini sehinggalah siap dalam tempoh 16 bulan.
Beliau berkata, projek kediaman SPNB Aspire Residence dengan 558 pembeli itu mula dibangunkan pada 2016, namun mengalami kelewatan dan dikategorikan sebagai projek sakit di dalam War Room Perumahan KPKT.
“Setelah perbincangan dan rundingan di antara SPNB dan Sterling Prima Sdn. Bhd. diadakan, kedua-dua pihak bersetuju supaya langkah penamatan bersama diambil bagi membolehkan pembinaan projek ini diteruskan.
“SPNB telah melantik kontraktor baharu untuk menyiapkan Fasa 1 dalam tempoh 16 bulan,” katanya ketika mengadakan lawatan turun padang dan mengumumkan komitmen KPKT di sini hari ini.
Reezal Merican berkata, kementerian mengambil berat tentang keresahan dan kegelisahan para pembeli serta telah mengadakan pertemuan dengan wakil-wakil pembeli pada 22 Februari lalu.

“Ini termasuklah usaha mendapatkan penjadualan semula bayaran atau moratorium bagi pembeli yang meminjam dari Lembaga Pembiayaan Perumahan Sektor Adam (LPPSA) bagi semua projek dikategorikan sebagai sakit di bawah seliaan KPKT. – KOSMO! ONLINE


Kenaikan harga bahan mentah faktor harga simen naik
Oleh NOR SHAFAWATI YUP

22 Mac 2022, 5:15 pm
SEREMBAN – Kenaikan harga simen ketika ini didorong oleh peningkatan harga bahan mentah yang digunakan dalam proses pembuatan bahan itu terutama arang batu di pasaran antarabangsa.
Pengarah Urusan Cement Industries of Malaysia Berhad (CIMA), Sharuddin Omar Hashim berkata, harga pasaran harga arang batu yang sangat tinggi menyebabkan syarikat pengeluar simen tidak mempunyai pilihan dan kenaikan tersebut telah berlaku sejak 2016 lagi.
Jelasnya kenaikan harga arang batu ketika ini didorong pelbagai faktor termasuk larangan eksport oleh Indonesia serta konflik antara Rusia dan Ukraine.
“Kami terpaksa (menaikkan harga) memandangkan bahan mentah yang digunakan dalam pengeluaran simen telah naik dengan sangat tinggi, contoh paling utama adalah arang batu.
“Larangan eskport ke luar negara di Indonesia dan perang Rusia-Ukraine telah menyebabkan kesulitan mendapatkan bekalan arang batu sekaligus mengakibatkan lonjakan harga,” katanya dalam taklimat bersama media di sini hari ini.
Turut hadir, Ketua Loji Simen (Bahau), Azahari Matt dan Ketua Pegawai Kewangan CIMA, Khor Khai Nee.

SHAHARUDDIN
Menurut Sharuddin, bahan mentah lain dalam pengeluaran simen turut naik agak tinggi ekoran pandemik Covid-19 dan ia diterukkan lagi oleh masalah kesesakan dari segi logisitik serta pengagihan.
“Kenaikan harga bahan mentah ini meliputi 30 hingga 40 peratus dari kos pengeluaran kami. Harga arang batu misalnya meningkat daripada sekitar AS$60 (RM253) hingga AS$70 (RM295) satu tan kepada AS$200 (RM843) satu tan sekarang dan berpotensi mencecah sehingga AS$400 (RM1,686).
“Sebelum ini harga simen agak mendatar dan kami telah banyak menyerap kenaikan kos tetapi berikutan situasi semasa, kami terpaksa naikkan harga simen.
“Bagaimanapun, kami cuba sedaya upaya untuk mengoptimumkan pengeluaran kami sebaik mungkin untuk mengurangkan kos pengeluaran,” katanya. – KOSMO! ONLINE


RM10.2 juta geran BBKM disalur kepada usahawan kecil di Pahang
Oleh SALEHUDIN MAT RASAD

22 Mac 2022, 5:29 pm
TEMERLOH – Kementerian Pembangunan Usahawan dan Koperasi (MEDAC) telah menyalurkan peruntukan bernilai RM10.2 juta sebagai inisiatif geran Bantuan Banjir Keluarga Malaysia (BBKM) di negeri Pahang.
Menteri Pembangunan Usahawan dan Koperasi, Tan Sri Noh Omar berkata, melalui geran itu seramai 3,400 usahawan informal dan mikro di negeri ini menerima bantuan masing-masing sebanyak RM3,000.
“Geran BBKM ini disasarkan kepada peniaga yang terjejas banjir tanpa mengira kaum yang mana ia diberi secara one-off dan tidak perlu dibayar balik.
“Geran ini adalah bagi membantu meringankan beban usahawan informal dan mikro yang ketika ini terjejas akibat banjir,”katanya pada majlis penyerahan BBKM kepada lebih 500 usahawan informal dan mikro Parlimen Temerloh di Dewan Tun Razak di sini hari ini.
Menurutnya, sebanyak RM50 juta diperuntukkan untuk bantuan BBKM yang memberi manfaat kepada 16,666 usahawan informal dan mikro di seluruh negara.
Katanya, geran tersebut dibuka untuk permohonan mulai 22 Februari lalu dan ditutup pada 19 Mac lalu dengan 16,058 permohonan diterima di seluruh negara.

“Daripada jumlah itu sebanyak 9,688 permohonan telah diluluskan dengan nilai RM29.06 juta manakala bakinya berjumlah 6,370 permohonan masih dalam proses penilaian secara adil,”ujarnya.-KOSMO! ONLINE


Zul Ariffin selesai beri keterangan
Oleh SAIRUL ZAMRI MISRANI

22 Mac 2022, 6:00 pm
PETALING JAYA – Pelakon sensasi Zul Ariffin mengesahkan sudah selesai memberi keterangan kepada pihak Suruhanjaya Komunikasi dan Multimedia Malaysia (MCMC) hari ini.
Zul atau nama sebenarnya Zulkifli Ariffin berkongsi perkara tersebut menerusi InstaStory sebentar tadi.
“Hari ini saya sudah memberikan kerjasama penuh kepada pihak MCMC berhubung siasatan berkaitan penerbitan drama bertajuk Perempuan Itu,” tulisnya ringkas.
Pagi tadi, Menteri Komunikasi dan Multimedia, Tan Sri Annuar Musa menerusi ciapan dalam Twitter berkata, Zul akan disiasat mengikut Seksyen 233 Akta Komunikasi dan Multimedia (KMM) susulan tindakan memuat naik klip video ‘panas’ dalam laman sosialnya baru-baru ini.
Annuar berkata, pelakon itu akan dipanggil pihak berkuasa untuk siasatan lanjut sebelum tindakan undang-undang diambil.
Terdahulu, Zul Ariffin sebelum ini memuat naik klip drama bersiri Perempuan Itu dalam Instagram yang dianggap keterlaluan hingga dikecam netizen.

Tindakannya itu mendapat kecaman pelbagai pihak sebelum beliau membuat permohonan maaf semalam. – KOSMO! ONLINE


Isteri potong zakar suami hingga putus
Oleh KOSMO!

22 Mac 2022, 5:32 pm
HANOI – Seorang wanita di Vietnam  nekad mengerat  zakar suaminya sehingga putus selepas mendapati lelaki tersebut berkelakuan tidak senonoh terhadap anak tirinya, lapor akhbar Daily Star semalam.
Wanita  hanya dikenali sebagai N itu mengintip aktiviti suaminya menggunakan kamera tersembunyi yang dipasang pada katil anak tirinya. Dia berbuat demikian  selepas gadis itu beberapa kali mengadu mengenai kelakuan pelik suspek, Nguyen Van H.
Pada 18 Mac lalu, N memeriksa rakaman kamera tersebut dan mendapati bahawa kelakuan Van H terhadap anak tirinya adalah ‘luar biasa’.
Gadis tersebut merupakan anak saudara suaminya dan dipelihara oleh mereka. Laporan bagaimanapun tidak menyebut secara terperinci mengenai kelakuan jelik lelaki itu.
N memberitahu polis bahawa dia membeli sebilah pisau dan menanti suaminya tidur pada keesokan harinya sebelum memotong zakar lelaki berkenaan.
Wanita itu kemudian pergi ke balai polis untuk memberitahu tindakannya.

Pihak berkuasa masih menilai rakaman kejadian tersebut sambil menambah, zakar yang dipotong sangat hampir pada badan lelaki itu. Ia menyebabkan pasukan perubatan tidak dapat menyelamatkan organ tersebut.
Menurut Dr. Dinh Khac Truong dari Hospital Besar Wilayah Son La, pembedahan amat sukar dilakukan kerana zakar itu terputus sepenuhnya dan kulitnya juga telah hilang.
“Zakar yang putus akibat dipotong dengan pisau juga memerlukan doktor untuk merawat luka serta membasuh bahagian yang terjejas teruk bagi mengelakkan jangkitan,” katanya. – AGENSI


Bukan director’s cut, ini potong sendiri – Along Kamaludin
Oleh MOHD. HAIKAL ISA

22 Mac 2022, 6:09 pm
PETALING JAYA – “Artis memang takkan dapat klip-klip kita (pengarah) melainkan pengarah sendiri yang bagi.”
Itu pendapat dilontarkan pengarah drama berpengalaman, Along Kamaludin berhubung kontroversi babak panas melibatkan pelakon, Zul Ariffin dan pendatang baharu, Siti Hariesa dalam drama Perempuan itu arahan pengarah, Ain Sharif.
Along, 56, yang ditemui Kosmo! Online semalam berkata, apa yang dilakukan mereka yang terlibat dalam drama tersebut sangat memalukan terutama kepada industri seni tanah air.
“Dah sunting tapi bagi kepada artis-artis kenapa? Apa tujuannya? Saya tak tahulah sama ada sengaja atau macam mana tapi hakikatnya, director’s cut memang takkan jatuh ke tangan pelakon.
“Yang saya faham, director’s cut ini adalah apabila cerita dah terlebih-lebih, dipotong, itulah dinamakan director’s cut yang tidak ditayangkan di pawagam atau kaca televisyen.
“Saya rasa apa yang dipaparkan bukan director’s cut, ini cut (potong) sendiri. Sorry to say (maaf cakap) untuk pengarah baharu terlibat, anda kena faham norma kemelayuan kita.

“Jangan terlebih-lebih hanya nak menaikkan nama anda sampai tergamak buat benda-benda begini,” katanya yang bakal muncul dengan drama terbaharu arahannya Ramadan nanti di Awesome TV berjudul Ikhlas dan Kaca.
Kecewa dengan apa yang berlaku dan menyifatkannya sebagai satu keaiban, Along atau nama sebenarnya, Shahrom Kamaludin menegaskan bahawa mereka yang terlibat dengan isu tersebut harus diberi pengajaran setimpal agar kesilapan tidak berulang selepas ini.
“Saya ada terbaca laporan portal yang sekarang Siti Hariesa itu namanya melonjak-lonjak. Pengikutnya bertambah tapi saya rasa budaya ini tak sihat.
“Nak dapatkan pengikut, bukan cara itu. Boleh bayangkan keluarga tengok, saudara-mara tengok, anak-anak buah tengok. Bagaimana respons mereka semua?
“Saya mengharapkan kepada artis baharu atau lama, kita kena tahu apa yang kita buat dan tahu apa hak kita sama ada nak buat atau tidak sesuatu adegan yang kita rasa akan menjatuhkan imej industri,” kata Along.
Menerima kecaman bertubi-tubi daripada orang ramai, nama Siti Hariesa semakin menjadi sebutan sehinggakan pengikut Instagramnya mencecah lebih 30,000 berbanding 8,000 sebelum ini.
Terbaharu, menerima kritikan ramai termasuk menteri dan golongan profesional industri terlibat, Zul mendedahkan sudahpun membuat keterangan kepada Suruhanjaya Komunikasi dan Multimedia Malaysia hari ini. – KOSMO! ONLINE


Remaja berkelakuan tidak senonoh di tempat awam
Oleh KOSMO!

22 Mac 2022, 6:30 pm
JAKARTA – Sebuah video tular dalam kalangan kumpulan perbualan WhatsApp di Indonesia kerana memaparkan senario dua remaja melakukan perkara tidak senonoh di sebuah pondok, lapor laman berita Suara.com.
Kejadian dikatakan berlaku di Dataran Kota Mojokerto, wilayah Jawa Timur.
Dalam klip video berdurasi 29 saat itu, dua remaja dilihat berteduh di bawah sebuah pondok.
Seorang remaja perempuan memakai tudung kuning, manakala remaja lelaki berambut pendek memakai baju hitam.
Perakam video berkenaan mengesahkan bahawa lokasi kejadian terletak di sebelah timur dataran Kota Mojokerto. Dia bagaimanapun tidak bersendirian.
“Cinta tak selamanya indah dik,’’ kata seorang lelaki lain yang turut berada di kawasan kejadian.

Ketua polis Kota Mojokerto ketika ditanya berkata, beliau tidak dapat memberikan penjelasan berkenaan video itu kerana masih berada di Bogor untuk mengikuti latihan. – Agensi


Pemilik restoran cari pelanggan tertinggal gigi palsu
Oleh KOSMO!

22 Mac 2022, 4:41 pm
LONDON – Pemilik sebuah restoran di Oldham, England, meminta ‘pelanggan misteri’ yang meninggalkan gigi palsu di premis miliknya agar tampil untuk mengambil semula aksesori tersebut, lapor akhbar Mirror UK semalam.
Emma Whelan yang merupakan pemilik Restoran The Barclay,  berkongsi  gambar menunjukkan set lengkap gigi palsu yang telah dimasukkan ke dalam beg plastik.
Menurutnya, salah seorang penyelia restoran menjumpai gigi tersebut di lantai dan memasukkannya ke dalam plastik bagi tujuan keselamatan.
Dia melabel beg itu sebagai ‘Teeth-Saturday 19 March 2022’.
Whelan kemudian memuat naik gambar gigi palsu yang ditemui dalam laman Facebook dan Instagram restorannya bagi mencari pemilik gigi tersebut.
“Jika anda kehilangan gigi, ya gigi! Sila hubungi kami dan kami telah menyimpan gigi anda dengan selamat,” tulis Whelan pada hantaran tersebut.

Setakat ini, belum ada pelanggan yang menuntut gigi tersebut, namun hantaran Whelan menjadi tular dengan ramai netizen menyebut nama rakan masing-masing sebagai pemiliknya pada bahagian komen. – AGENSI


Ruhanies ‘back up’, berilah ruang Zul betulkan kesilapan
Oleh MOHD. HAIKAL ISA

22 Mac 2022, 4:08 pm
PETALING JAYA – Meskipun ramai mengecam dan tidak bersetuju dengan tindakan pelakon Zul Ariffin, aktres yang dapat dengan dirinya iaitu Ruhainies memberi sokongan tidak berbelah bahagi terhadap pelakon itu.
Ruhainies atau nama sebenarnya, Nur Ruhainies Farehah Zainul Ilyas memaklumkan, aktor berbadan sasa itu pasti sudah mendapat pengajaran daripada apa yang berlaku.
“Sebagai antara rakan artis yang rapat dengan Zul, saya tak mahu komen lebih-lebih. Sebab bimbang nanti akan disalah erti. Cuma tidak dinafikan, saya antara yang ditanya media dan peminat mengenai isu berkenaan.
“Apa pun, orang di luar sana boleh bercakap macam-macam. Siapa yang mengenali Zul secara dekat, pasti tahu dia bagaimana orangnya. Di luar set (lakonan) dia bukanlah seperti apa yang digambarkan sesetengah pihak,” kata Ruhainies, 30.
Dalam pada itu, permohonan maaf yang dikemukakan pelakon filem Penunggang Agama itu sepatutnya diterima dengan hati terbuka oleh orang ramai, bukannya terus dikritik.
Katanya, adalah tidak adil jika hanya menuding kesilapan kepada satu pihak sahaja.

“Zul sendiri sudah pun memohon maaf atas apa yang berlaku. Bukan bermaksud nak ‘back up’ kerana yang salah tetap salah. Cuma setiap manusia pasti tak boleh lari dari melakukan kesilapan. Harap semua dapat memaafkan dia.
“Saya percaya, Zul selepas ini akan lebih berhati-hati dan fikir panjang untuk menerima mana-mana tawaran selepas ini. Lebih baik untuk kita sebarkan apa yang positif dan ambil iktibar daripada apa yang telah berlaku,” katanya lagi.
Sementara itu, Ruhainies yang sebelum ini pernah bergandingan dengan Zul dalam drama rantaian, Wifi Sebelah Rumah menyifatkan lelaki itu seorang sahabat yang baik.
“Dia sahabat yang sangat baik dan tidak lokek berkongsi ilmu dalam bidang lakonan. Dia juga melayan baik semua orang. Jadi, ini pun salah satu sebab saya senang berkawan dengan Zul,” katanya.
Terbaharu, Menteri Komunikasi dan Multimedia, Tan Sri Annuar Musa menerusi ciapan Twitter berkata, pelakon itu akan disiasat mengikut Seksyen 233 Akta Komunikasi dan Multimedia (KMM) susulan tindakan memuat naik klip video ‘panas’ di laman sosial.
Nama Zul Ariffin tiba-tiba meledak dalam dunia seni tanah air apabila berkongsi sedutan babak panas daripada drama Perempuan Itu.
Lakonannya menjadi bahan buah mulut ramai kerana memaparkan aksi yang tidak sesuai untuk disiarkan untuk tatapan umum seperti mendukung pelakon wanita Siti Hariesa dan menyuap ‘whipping cream’ dalam keadaan ghairah. – KOSMO! ONLINE


Program Sinar Baru cipta usahawan jahitan
Oleh NUR HUDA MUSA

22 Mac 2022, 4:15 pm
KUALA LUMPUR – Lembaga Tabung Haji (TH) dan Pertubuhan Dana Kita melancarkan Program Sinar Baru yang bertujuan untuk membantu golongan asnaf yang berminat untuk menjadi usahawan dalam bidang jahitan.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, Program Sinar Baru itu merupakan satu usaha yang amat baik dengan hasrat untuk membantu memberi kemahiran asas kepada para asnaf supaya mereka dapat berdikari seterusnya menjadi usahawan, hasil ilmu daripada kemahiran yang telah dipelajari.
“Jika kita lihat negara dilanda pandemik pada akhir tahun 2019, ramai dalam kalangan masyarakat terutama daripada golongan B40 yang hilang pekerjaan makanya tiada sumber pendapatan. Hidup mereka jadi bertambah sukar malah ada dalam kalangan M40 yang turut terkesan, dihimpit beban kewangan yang teruk.
“Bertepatan dengan namanya, Program Sinar Baru TH ini pastinya merupakan peluang terbaik buat semua asnaf terpilih dan menjadi sinar harapan untuk mereka bangkit memperbaiki taraf kehidupan masing-masing,” katanya semasa berucap pada majlis perasmian program tersebut di Menara TH Tun Razak, di sini hari ini.
Katanya, bengkel Pengurusan Jahitan Program Sinar Baru itu dianjurkan secara percuma kepada 50 peserta asnaf terpilih di sekitar Lembah Klang.
Program berkenaan juga dijangka akan diperluaskan di seluruh negara sebagai salah satu usaha pihak TH dalam menggerakkan tanggungjawab sosial korporat (CSR) pihaknya.

Sementara itu, Pemangku Pengarah Eksekutif Operasi TH, Mohamed Ameen Abdul Wahab berkata, sebanyak RM272,500 telah diperuntukkan di bawah Program Sinar Baru ini bagi pembelian mesin-mesin jahit industri, barangan keperluan jahitan, seterika wap, makan minum sepanjang bengkel asas tiga hari termasuk kos pengurusan.
“TH berharap kerjasama dengan Dana Kita ini akan dapat melahirkan lebih ramai usahawan asnaf di Malaysia. Kemahiran menjahit yang diajarkan dalam bengkel serta peluang turut serta dalam projek jahitan oleh Dana Kita itu nanti, diharapkan dapat menjadi sumber rezeki dan mata pencarian baharu buat para asnaf yang terlibat.
“Insya-Allah TH akan terus melaksanakan program-program zakat seperti ini pada setiap tahun dan memastikan golongan sasaran mendapat faedah serta manfaat dari kesemua program yang dijalankan,” katanya.
Katanya, bengkel pengurusan Jahitan Program Sinar Baru itu akan dijalankan selama tiga hari di Wisma Pertubuhan Dana Kita, Gombak dan pemantauan terhadap peserta usahanita asnaf akan dilakukan selama setahun.
“Melalui data yang diperolehi daripada Pejabat Zakat, pihak sekolah dan komuniti kampung serta Majlis Guru Besar Wilayah Persekutuan Kuala Lumpur (MGBWPKL), pemilihan peserta asnaf akan disaring oleh AJK Majlis Tertinggi Pertubuhan Dana Kita,” ujarnya. – KOSMO! ONLINE.


Ahli Parlimen desak RUU Antilompat Parti
Oleh ALWANI ZAFIRAH

22 Mac 2022, 4:45 pm
PETALING JAYA – Persidangan Dewan Rakyat hari ini menyaksikan beberapa Ahli Parlimen kerajaan dan pembangkang mendesak agar Rang Undang-Undang (RUU) Antilompat Parti dibentangkan di Parlimen dengan segera.
Nazri Aziz (BN-Padang Rengas) berkata undang-undang antilompat parti mesti dibentangkan untuk dibahaskan terlebih dahulu dan sebarang pindaan boleh dibuat kemudian.
“Dalam apa bentuk sekalipun mesti masuk dalam dewan dulu dan kalau ada apa-apa kita boleh ubah lain.
“Mari kita sama-sama bentangkan RUU di dewan dahulu, bahas. Kalau nak buat pindaan di peringkat jawatankuasa, buatlah,” katanya hari ini.
Menurut Nazri, dia yakin kesemua Ahli Parlimen akan memberikan sokongan kepada RUU tersebut kecuali ‘katak’ (ahli parlimen lompat parti).
Sementara itu Presiden Amanah, Mohamad Sabu (PH-Kota Raja) dalam perbasannya ketika menggesa perkara itu mendakwa sekiranya RUU terbabit tidak dibentang dan diluluskan dengan segera, ia bakal mengakibatkan defisit kepercayaan rakyat terhadap sistem Parlimen dan demokrasi negara.

“Bagi memulihkan keadaan ini dan sistem Parlimen demokrasi, sebuah akta berhubung antilompat parti ini mesti disegerakan. Kalau tidak ada akta tersebut, bagaimana kita hendak mempraktikkan Parlimen demokrasi yang subur?.
“Oleh itu, amat penting untuk disegerakan soal Akta Antilompat Parti ini. Jangan main-main sebab perkara ini adalah begitu mendesak.
“Kalau tidak mahu dengar juga, maka kita lihatlah negara kita akan berada dalam kegelapan dan penghormatan kepada sistem Parlimen demokrasi ini tidak lagi menjadi satu penghormatan yang ada sebelum ini,” ujarnya.
Selain undang-undang antilompat parti, Ahmad Maslan (BN-Pontian) turut mencadangkan agar pelantikan pengerusi Suruhanjaya Pilihan Raya (SPR) dihadkan hanya kepada maksimum dua penggal. – KOSMO! ONLINE.


Petugas kutip serpihan pesawat China Eastern
Oleh KOSMO!

22 Mac 2022, 4:09 pm
BEIJING – Pasukan mencari dan menyelamat mengutip serpihan pesawat China Eastern Airlines yang terhempas di sebuah kawasan pergunungan dekat bandar Wuzhou, selatan China, semalam, yang membawa 132 penumpang.
Harapan untuk menemui mangsa terselamat dilaporkan semakin kabur selepas hampir sehari pesawat Boeing 737-800 itu menjunam ke kawasan pergunungan tersebut. Ia sekali gus menjadikannya sebagai nahas udara paling buruk yang berlaku di China selama hampir tiga dekad.
Kini, banyak persoalan tertumpu kepada punca nahas yang menyaksikan pesawat tersebut jatuh sehingga 6,096 meter dalam masa hanya lebih seminit sebelum terhempas.
Syarikat penerbangan China Eastern mengesahkan bahawa para penumpang pesawat yang berlepas dari bandar Kunming ke Guangzhou itu terkorban, namun masih belum mendedahkan sebarang butiran lanjut.
“Hari ini, kesan terbakar dapat dilihat pada lokasi nahas,” kata petugas penyelamat kepada AFP.
Ia mencetuskan spekulasi bahawa penumpang dan semua barangan milik mereka telah hangus sepenuhnya akibat kebakaran.

Seorang penduduk tempatan yang hanya dikenali sebagai Ou berkata, dia terdengar bunyi seperti dentuman guruh pada petang semalam dan diikuti dengan kebakaran besar memenuhi kawasan sekitar bukit-bukau.
Sementara itu, media tempatan memaparkan pasukan mencari beruniform memanjat ke atas pokok-pokok yang terbakar selain serpihan bangkai pesawat turut dilihat bertaburan. Ia termasuk satu bahagian pesawat yang memaparkan logo berwarna biru dan merah.
Dalam masa sama, pasukan lain pula dilihat menggunakan dron dalam misi pencarian yang dirumitkan oleh bentuk muka bumi yang curam serta tumbuhan tebal yang memenuhi kawasan tersebut.
Sementara itu, di Guangzhou, para petugas penerbangan membantu ahli keluarga penumpang dan kru pesawat yang menanti berita mengenai nahas itu. – AFP


Penyu cedera tersangkut mata kail dibantu pemancing
Oleh NIK NUR IZZATUL HAZWANI NIK ADNAN

22 Mac 2022, 4:11 pm
KEMAMAN – Seorang pemancing budiman membantu seekor anak penyu yang cedera akibat tersangkut pada mata kail di Kuala Kertih di sini semalam.
Mahadi Mat,42, berkata, dia berjumpa dengan penyu spesies agar seberat kira-kira 10 kilogram (kg) itu ketika sedang memancing di muara sungai tersebut pada pukul 6.50 petang.
“Pada mulanya hairan juga anak penyu agar itu amat jinak dan berenang menghampiri saya.
“Rupa-rupanya haiwan reptilia itu mahu meminta pertolongan kerana mata kail tersangkut pada mulutnya,” katanya di sini hari ini.
Terdahulu video dia menyelamatkan haiwan diancam kepupusan berkenaan tular di media sosial dan mendapat pujian netizen sejak malam tadi.
Mahadi berkata, dia yang kasihan telah membantu anak penyu itu dengan mencabut mata kail berkenaan.

Pemandu lori itu memberitahu, dia yang ditemani isteri, Rohayati Yusof, 32, serta dua anak mereka kemudiannya membawa anak penyu berkenaan ke pesisir pantai berhampiran sebelum melepaskannya.
“Penyu itu tiada kecederaan lain dan saya berharap ia kekal sihat dan kembali mendarat untuk bertelur di Pantai Kertih di sini apabila dewasa kelak. – KOSMO! ONLINE.


Baju terpakai Mickey Mouse RM890 sehelai ‘sold out’
Oleh KOSMO!

22 Mac 2022, 4:53 pm
PETALING JAYA- Seorang peniaga pakaian terpakai mendapat durian runtuh selepas berjaya menjual sehelai baju bundle imej Mickey Mouse pada harga RM890 sehelai.
Meskipun harga sehelai pakaian itu disifatkan terlalu mahal bagi segelintir pihak, namun bagi peminat baju tersebut ia mempunyai nilai tersendiri.
Menerusi perkongsian di aplikasi Tiktok Nikpokden, dia berjaya menjual baju T itu kepada seorang individu pada harga RM890 sehelai.
“Sold out, RM890, Alhamdulillah,” tulisnya ringkas pada hantaran video tersebut.
Video itu ditonton lebih 312,000 kali dan mendapat lebih 985 reaksi daripada pengguna media sosial.
“Kalau aku tidak beli, tapi terserah hak masing-masing,” kata Red Dot.

“Tidak perlu pertikai harga mahal murah, kalau sudah minat awak letak harga RM1 juta pun orang akan beli, semoga murah rezeki semua,” ujar User828.
“Mungkin ada nilai baju ini yang hanya diketahui oleh pembeli itu sahaja,” jelas Legendegoes.
Sementara itu, tinjauan Kosmo! Online di akaun milik lelaki terbabit mendapati dia turut menjual beberapa baju terpakai lain pada harga serendah RM350 hingga RM5,800 sehelai. -KOSMO! ONLINE.


JPJ jamin tidak kurangkan anggota
Oleh SITI A'ISYAH SUKAIMI

22 Mac 2022, 4:20 pm
PUTRAJAYA – Jabatan Pengangkutan Jalan (JPJ) memberi jaminan tidak akan mengurangkan jumlah kakitangan dan anggotanya meskipun jabatan itu menuju ke arah pelaksanaan pendigitalan termasuk perkhidmatan kaunter.
Ketua Pengarah JPJ, Datuk Zailani Hashim berkata, kakitangan JPJ yang terlibat akan ditempatkan di tempat lain seperti advokasi dan penguatkuasaan.
“Bukan bermakna kita mengurangkan kaunter, kita pecat orang. Sesetengah orang silap faham, kita gerakkan tugas dan warga kerja kita kepada aspek advokasi dan penguatkuasaan,” katanya pada sidang akhbar menghadiri selepas Konvensyen JPJ 2022 di sini hari ini.
Ditanya mengenai kekosongan perjawatan di JPJ, Zailani berkata, pengambilan dibuat pada setiap tahun memandangkan ada kakitangan bersara selain berhenti awal.
“Jika ada kekurangan, pengambilan (dibuat) melalui Suruhanjaya Perkhidmatan Awam (SPA) dan Jabatan Perkhidmatan Awam (JPA), kita juga berkolaborasi dengan agensi seperti polis
“Kita akan mewujudkan beberapa produk berbentuk digital dan uar-uarkan melalui menteri nanti,” katanya.

Sementara itu, Zainal Azman berkata, lebih 8,000 kekosongan dengan lebih 7,000 sudah diisi di jabatan berkenaan. – KOSMO! ONLINE.


Dijel 4 bulan, denda RM16,000 palsukan kad Petron Miles, Touch ‘n Go
Oleh NUZULSHAM SHAMSUDDIN

22 Mac 2022, 4:33 pm
KUALA LUMPUR – Perbuatan seorang lelaki memalsukan dokumen kad loyalty Petron Miles dan kad Touch ‘n Go membawa padah apabila dia dihukum penjara empat bulan dan didenda RM16,000 oleh Mahkamah Majistret di sini hari ini.
Majistret S.Mageswari menjatuhi hukuman itu terhadap Cheng Chee Chong, 37, selepas tertuduh mengaku bersalah atas dua pertuduhan pilihan yang disabitkan ke atasnya.
Mahkamah memerintahkan hukuman penjara bermula tarikh tertuduh ditangkap pada 16 Mac lalu. Hukuman penjara itu diarahkan berjalan serentak.
Selain itu sekiranya gagal membayar denda, tertuduh berdepan penjara tambahan selama 12 bulan. Tertuduh membayar denda tersebut.
Mengikut pertuduhan pilihan, Chee Chong didakwa memalsukan 5,200 keping kad Loyalty Petron Miles dan 1,400 keping kad Touch ‘n Go (Watson) yang mana kedua-dua perbuatan itu menyebabkan kerugian kepada syarikat Petron dan syarikat Touch ‘n Go.
Kedua-dua kesalahan itu dilakukan di sebuah unit kondominium di Jalan Jalil Perwira 2, Bukit Jalil di sini pukul 2 petang, 16 Mac lalu dan didakwa mengikut Seksyen 463 Kanun Keseksaan.

Seksyen itu memperuntukkan hukuman penjara maksimum dua tahun atau denda atau kedua-duanya.
Terdahulu, tertuduh yang tidak diwakili peguam memohon mahkamah mengenakan hukuman ringan dengan alasan dia perlu menjaga ibu dan bapanya.
Timbalan Pendakwa Raya, Hanis Anisha Jamilludin memohon mahkamah mengenakan hukuman setimpal kerana perbuatan tertuduh telah menyebabkan kerugian besar terhadap dua syarikat tersebut.
Pada 17 Mac lalu, akhbar melaporkan polis menahan tertuduh kerana dipercayai terbabit dalam kegiatan tambah nilai Touch ‘n Go dan kad mata ganjaran secara tidak sah dalam serbuan di sebuah kondominium mewah.
Hasil serbuan itu polis merampas komputer riba, telefon bimbit, 1,400 kad Touch ‘n Go, 5,200 kad mata ganjaran, resit kad ganjaran, buku cek dan pembaca data kad yang disyaki digunakan untuk menjalankan kegiatan tersebut. – KOSMO! ONLINE


Zul Ariffin boleh tolak, tetapi dia pilih ‘sedap’ – Awie
Oleh DIYANATUL ATIQAH ZAKARYA

22 Mac 2022, 4:51 pm
MELAKA – “Benda boleh menolak, tetapi dia (Zul Ariffin) memilih sedap. Pada saya dia mencontengkan arang ke muka industri yang berkonsepkan islamik.
Demikian respon pelakon dan penyanyi rock legenda tanah air, Datuk Awie apabila ditanya mengenai isu sensasi perkongsian adegan berani oleh Pelakon Terbaik Festival Filem Malaysia, Zul Ariffin dalam Instagram baru-baru ini.
Menurut bintang Sembilu itu, Zul sebenarnya boleh memilih sama ada menolak atau menerima sahaja tuntutan skrip berhubung adegan aksi ranjang yang sama sekali tidak sesuai dari sudut islamik.
“Itu dia gatal sebenarnya, benda boleh ditolak tetapi dia memilih sedap, dia terimalah benda tu kan (kritikan dan tindakan undang-undang),” kata Awie usai sidang akhbar Showcase Raikan Cinta Ramadan Wings di Lacrista Hotel, di sini, hari ini.
Jumaat lagi, pelakon yang terkenal menerusi filem Sangkar itu mengejutkan negara apabila berkongsi klip video publisiti awal drama lakonannya bersama pelakon baharu Siti Hariessa berjudul Perempuan Itu
Antara babak yang membuatkan ramai ‘ternganga’ adalah aksi Zul mendukung Siti Hariesa seperti sedang berasmara secara berbogel serta adegan Hariesa menyuap ‘whipping cream’ ke mulut Zul.

Isu tersebut turut mendapat perhatian ramai pihak termasuk Menteri di Jabatan Perdana Menteri (Hal Ehwal Agama) iaitu Datuk Idris Ahmad yang berpendapat babak tersebut tidak sesuai disiarkan terutama pada bulan Ramadan nanti.
Sementara itu, Sistem Televisyen Malaysia Berhad (TV3) turut memandang serius dan mengambil berat pandangan orang ramai berhubung petikan adegan daripada drama Perempuan Itu yang tular di media sosial.
Menurut TV3, adegan yang dipaparkan sememangnya tidak sesuai untuk disiarkan apatah lagi bagi tujuan promosi. Malahan adegan tersebut juga tiada dalam perbincangan atau mendapat kelulusan daripada pihak stesen.
Tidak terhenti di situ, Menteri Komunikasi dan Multimedia (KMM), Tan Sri Annuar Musa turut membuat kenyataan bahawa Zul akan disiasat bawah Seksyen 233 Akta KMM akan diambil terhadap pelakon itu kerana perkongsian yang menyalahi undang undang.
Mengulas lanjut Awie berkata, babak-babak lakonan dengan elemen sedemikian juga merupakan pilihan yang dibuat oleh pelakon dan pengarah itu sendiri.
“Antara mereka mahu memasukkan unsur-unsur Islamik atau tidak dalam lakonan, kalau tidak mereka nak ‘go’ (jadi) profesional..hukumannya tiada, dia akan all-out.
“Kalau dia masukkan sudut Islamik ini, maka ada hukum-hukum yang mereka perlu ikut, kalau boleh pengarah-pengarah khususnya mainkan peranan seeloknya untuk adakan metafora yang sesuai,” katanya. – KOSMO! ONLINE


Kenaikan harga bahan mentah faktor harga simen naik
Oleh NOR SHAFAWATI YUP

22 Mac 2022, 4:06 pm
SEREMBAN – Kenaikan harga simen ketika ini didorong oleh peningkatan harga bahan mentah yang digunakan dalam proses pembuatan bahan itu terutama arang batu di pasaran antarabangsa.
Pengarah Urusan Cement Industries of Malaysia Berhad (CIMA), Sharuddin Omar Hashim berkata, harga pasaran harga arang batu yang sangat tinggi menyebankan syarikat pengeluar simen sebagai pemain industri tidak mempunyai pilihan dan kenaikan itersebut berlaku sejak 2016 hingga kini.
Sharuddin berkata, bagaimanapun kenaikan harga arang batu ketika ini didorong oleh faktor larangan eksport oleh Indonesia serta berlakunya konflik peperangan antara Rusia dan Ukraine.
“Kami terpaksa (menaikkan harga) memandangkan bahan mentah yang digunakan dalam pengeluaran simen telah naik dengan sangat tinggi, contoh paling utama adalah penggunaan arang batu.
“Ini disebakan, sebelum ni adanya larangan eskport dari negara Indonesia ke luar dan juga peperangan antara Rusia dan Ukraine telah menyebabkan kesulitan mendapatkan bekalan arang batu sekaligus berlaku kenaikan harga arang batu yang sangat tinggi,” katanya dalam taklimat bersama media di sini hari ini.
Turut hadir, Ketua Loji Simen (Bahau), Azahari Matt dan Ketua Pegawai Kewangan CIMA, Khor Khai Nee.

Jelas Sharuddin, bahan-bahan mentah lain dalam pengeluaran simen juga telah naik agak tinggi ekoran pandemik Covid-19 selain masalah kesesakan dari segi logisitik dan pengagihan.
Beliau berkata, peningkatan harga bahan mentah tersebut turut menyebabkan syarikat pengeluar simen di negara ini termasuk CIMA tiada jalan lain dan terpaksa menaikkan harga simen bagi meneruskan operasi.
“Kenaikan harga bahan mentah ini meliputi 30 hingga 40 peratus dari kos pengeluaran kami, jika dilihat harga arang batu sebelum ini di luar sana dalam lingkungan AS$60 hingga AS$70 satu tan, namun kini telah meningkat kepada AS$200 satu tan dan mungkin mencecah sehingga AS$400.
“Sebelum ini harga simen agak mendatar dan kami telah banyak menyerap tetapi berikutan situasi semasa, kami terpaksa naikkan harga simen ni. Bagaimanapun, kami cuba sedaya upaya untuk mengoptimumkan pengeluaran kami sebaik mungkin dan cuna mengurangkan kos pengeluaran,” katanya. -KOSMO! ONLINE.


Selangor cadang wujudkan skim insurans P-hailing
Oleh ABDUL RAZAK IDRIS

22 Mac 2022, 3:37 pm
SHAH ALAM – Kerajaan negeri bercadang mewujudkan skim insurans berkelompok di negeri ini bagi melindungi kebajikan pekerja industri P-Hailing.
Pengerusi Jawatankuasa Tetap Pembangunan Generasi Belia dan Sukan serta Insan negeri, Mohd. Khairuddin Othman berkata, langkah tersebut ekoran kebanyakkan pekerja bidang itu adalah golongan muda dan lepasan sekolah yang terdedah dengan risiko di atas jalan bagi mengejar trip mereka.
“Ini kaedah melindungi pekerja P-Hailing yang tidak mencarum dalam Kumpulan Wang Simpanan Pekerja (KWSP) dan Pertubuhan Keselamatan Sosial (Perkeso).
“Mungkin kita boleh mewujudkan satu insurans kelompok melibatkan 30,000 penggiat P-Hailing dengan bayaran RM10 seorang, ” katanya ketika ditemui di sini hari ini.
Mohd. Khairuddin berkata, pihaknya berharap idea tersebut dapat dilancarkan dalam bulan Jun depan.
Justeru, beliau memaklumkan agar kesemua pekerja P-Hailing dapat mewujudkan satu persatuan rasmi yang menjadi ‘payung’ kepada semua pekerja dalam industri tersebut.

“Saya amat memahami pekerja dalam industri P-Hailing mengejar bayaran
berdasarkan jumlah penghantaran.
“Namun, kebimbangan kita adalah risiko ditanggung pekerja industri itu apabila berlaku kemalangan sehingga menyebabkan kecederaan dan maut,” jelasnya. -KOSMO! ONLINE.


Mayat mangsa bot karam tersangkut pada pukat
Oleh NOOR HASLIZA NUSI

22 Mac 2022, 3:55 pm
GEORGE TOWN – Mayat awak-awak warga Thailand yang hilang selepas bot dinaiki karam akibat kejadian angin kuat kelmarin dijumpai berhampiran Pulau Kendi dekat sini pagi tadi.
Mangsa, Sorawit Thapchaiyut ditemui pasukan penyelam swasta dalam keadaan badannya tersangkut pada pukat berdekatan bot berkenaan pada pukul 10 pagi.
Jurucakap bomba berkata, mangsa kemudiannya dibawa pasukan Maritim Malaysia ke jeti Polis Marin Batu Uban di sini untuk siasatan.
“Kematian lelaki itu disahkan pihak Kementerian Kesihatan (KKM) dan diserahkan kepada polis untuk tindakan selanjutnya. Operasi ditamatkan pukul 1.18 tengah hari tadi,” katanya dalam kenyataan di sini hari ini.
Kosmo! Online semalam melaporkan dua nelayan selamat manakala seorang lagi dikhuatiri lemas selepas bot dinaiki tenggelam di perairan Pulau Kendi pada pukul 5 hingga 6 pagi.
Mangsa ialah warga tempatan, Tan Soon Gin, 36, dan warga Thailand, Pai San Chu Kaw, 40-an diselamatkan nelayan pantai selepas beberapa jam kejadian berlaku. Semasa kejadian mereka menangkap ikan di lokasi berkenaan. – KOSMO! ONLINE.


5 siren amaran banjir kilat dipasang sekitar Kuala Lumpur
Oleh ALWANI ZAFIRAH

22 Mac 2022, 3:42 pm
PETALING JAYA – Lima siren amaran banjir kilat akan dipasang di sekitar ibu negara bagi memberi peringatan awal kepada penduduk akan kemungkinan bencana alam itu.
Timbalan Menteri Wilayah Persekutuan, Datuk Seri Jalaluddin Alias berkata, siren amaran akan dipasang di Lorong Kiri Keramat 15, Terowong Chan Sow Lin, Taman U-Thant, Jalan Sembilan di Kampung Cheras Baru dan Sungai Kayu Ara.
“Kerja-kerja awal pemasangan siren amaran telahpun dimulakan. Pemasangan itu merupakan antara inisiatif Dewan Bandaraya Kuala Lumpur (DBKL) dalam menambah aset bagi pengurusan bencana banjir selain pemasangan tambahan 51 unit sistem televisyen litar tertutup (CCTV) di kawasan ‘hotspot’ banjir,” katanya ketika sesi persidangan Dewan Rakyat hari ini.
Beliau berkata demikian ketika menjawab soalan tambahan Datuk Che Abdullah Mat Nawi (PAS-Tumpat) berhubung keberkesanan Terowong Smart di ibu negara dalam menangani masalah banjir kilat.
Jelasnya, setakat ini, sebanyak 13 unit CCTV telah siap dipasang dan bakinya masih dalam proses pemasangan.
“Memang kita maklum Terowong Smart dapat membantu mengurangkan atau mencegah banjir kilat, tapi itu tidak boleh menampung keseluruhan Kuala Lumpur.

“Disebabkan itu, DBKL telah mengambil beberapa pendekatan untuk kita memberikan sistem amaran awal kepada masyarakat dan warga kota tentang kemungkinan berlakunya banjir kilat yang boleh mendatangkan kerugian kepada kerajaan dan rakyat,” ujarnya.
Sementara itu, Jalaludin turut menjawab soalan tambahan Hannah Yeoh (PH-Segambut) mengenai sama ada pasukan Jabatan Kejuruteraan Awam dan Saliran DBKL akan diperbesarkan.
Katanya, pihaknya sedang meneliti untuk menambah kekuatan pasukan berkenaan dalam membuat pemantauan cerun dan kawasan berbukit.
“Ketika ini terdapat 3,441 kawasan berbukit dan cerun di Kuala Lumpur yang perlu dipantau pasukan berkenaan yang kini hanya memiliki kekuatan 300 orang,” ujarnya – KOSMO! ONLINE.


Alas perut dengan bekal air semasa bot hanyut di laut
Oleh ISWAN SHAFIQ ISA

22 Mac 2022, 3:32 pm
SEBERANG PERAI – Tiga nelayan yang hanyut selepas bot dinaiki kehabisan minyak di tengah laut terpaksa bergantung dengan air minuman untuk mengalas perut.
Afzanizul Zakaria, 44, berkata, dia bersyukur kerana diselamatkan nelayan lain selepas turun menangkap ikan di Pangkalan Sungai Tembus, Penaga pada pukul 5 pagi kelmarin. Mereka ditemui nelayan pada pukul 9.30 pagi semalam.
Menurut Afzanizul, kejadian berlaku apabila bot dinaiki bersama Muhammad Firdaus Shamsudin, 34, dan Rosidi Saad, 44, secara tiba-tiba kehabisan minyak ketika bersiap untuk pulang pada waktu tengah hari.
Lebih malang katanya, stok makanan yang dibawa hampir kehabisan.
“Kebetulan pula berlaku kejadian ribut dan kami cuma ada air botol untuk bertahan. Mujurlah ada bot lain membantu sehingga kami balik (pulang ke jeti di Penaga),” katanya kepada pemberita sebaik tiba di Pangkalan Sungai Tembus, Penaga hari ini.
Dalam pada itu, jurucakap Jabatan Bomba dan Penyelamat negeri berkata, kerja-kerja mencari dan menyelamat dengan bantuan Unit Udara jabatan itu sejak semalam dibatalkan selepas mangsa dijumpai oleh nelayan berhampiran Pulau Bidan, Kedah.

Difahamkan, mangsa diberikan makanan dan rehat sebelum dibenarkan bertolak pulang ke Pangkalan Sungai Tembus pada pukul 8 pagi tadi. – KOSMO! ONLINE.


Video adik bongsu taja kakak ke Mekah undang sebak
Oleh KOSMO!

22 Mac 2022, 3:25 pm
PETALING JAYA- Pengorbanan seorang kakak yang sanggup berkorban masa bagi menjaga ibunya yang sakit berbalas apabila wanita itu menerima tajaan mengerjakan umrah.
Lebih mengharukan, kejutan tajaan itu dibuat adik bongsunya pada satu majlis tanpa diketahui adik-beradik lain dan ibu mereka.
Menerusi satu video dikongsikan Zaiton Mohamed di aplikasi TikTok, wanita tersebut dilihat terkejut dan sebak apabila melihat namanya dipaparkan pada kain rentang ketika berlangsungnya acara keluarga.
Selepas mengetahui bakal ke Tanah Suci, wanita berkenaan dilihat melur ke arah ibunya dan memeluk susuk tubuh itu sambil menangis gembira.
“Adik bongsu taja kakak yang jaga ibu ke umrah, semua orang tidak tahu termasuk ibu sendiri. Terharu, rezeki membahagiakan ibu,” tulisnya ringkas.
Video itu ditonton lebih 74,000 kali dan mendapat 353 komen.

Sementara itu, netizen turut berkongsikan rasa sebak selain mendoakan agar keluarga tersebut dikurniakan rasa bahagia dan gembira.
“Kakak dia mesti sebak, tidak sangka dia dalam ingatan adik, berkat jaga ibu,” kata Nrxydx88.
“Rezeki membahagiakan ibu, tahniah buat kakak dan adik bongsu yang membahagiakan seorang kakak,” ujar Mimi Shamila.
“Ya Allah sedihnya tengok, semoga semuanya dimurahkan rezeki,” kata Nor Syahirah. -KOSMO! ONLINE.


SPRM Melaka terima 157 maklumat, 17 ditahan
Oleh DIYANATUL ATIQAH ZAKARYA

22 Mac 2022, 3:28 pm
MELAKA – Suruhanjaya Pencegahan Rasuah Malaysia (SPRM) negeri ini menerima 157 maklumat berkaitan salah laku termasuk penjawat awam sepanjang tahun lalu.
Pengarahnya, Mohd. Shahril Che Saad berkata, maklumat itu disalurkan Pegawai Integriti Bertauliah (CeiO) yang dilantik di setiap jabatan dan agensi kerajaan.
Katanya, seramai 17 tangkapan dibuat dengan 12 daripadanya membabitkan penjawat awam.
“Sebanyak 36 kertas pemeriksaan awal dibuka. Kita membuat tangkapan ke atas 17 individu dengan 12 daripadanya adalah penjawat membabitkan pelbagai kesalahan termasuk perolehan kerajaan dan penguatkuasaan,” katanya selepas Program Jalinan Kerjasama Antara SPRM Melaka Dengan CeiO-Memartabatkan Integiriti Dalam Perkhidmatan 2022, di pejabatnya di sini, hari in
Mohd. Shahril memberitahu, hanya 20 kertas siasatan diteruskan untuk tindakan selanjutnya.
Jelas beliau, tangkapan dibuat tidak membabitkan nilai suapan yang besar kebanyakan kes melibatkan kesalahan meminta dan menerima rasuah.

“Melihat kepada situasi semasa, kita risau trend rasuah meningkat bila kos sara hidup tinggi. Oleh itu kita pastikan dokumen dasar jabatan, pelan anti rasuah organisasi dibangunkan supaya tidak melarat,” katanya. -KOSMO! ONLINE.


Kes saman fitnah Ketua Hakim Syarie terhadap Lokman selesai secara baik
Oleh NORLIZAH ABAS

22 Mac 2022, 3:15 pm
KUALA LUMPUR – Kes saman fitnah Ketua Pengarah Jabatan Kehakiman Syariah Malaysia (JKSM), Datuk Dr. Mohd. Na’im Mokhtar terhadap bekas Ahli Majlis Tertinggi UMNO, Datuk Lokman Noor Adam yang mengaitkan beliau dengan salah laku seksual, selesai secara baik.
Persetujuan tersebut dicapai oleh kedua-dua belah pihak selepas Lokman selaku defendan memohon maaf kepada Mohd. Na’im yang juga Ketua Hakim Syarie (plaintif).
Sehubungan itu, Hakim Datuk Rozana Ali Yusof merekodkan perintah persetujuan ketika pengurusan kes secara dalam talian di Mahkamah Tinggi di sini hari ini. Prosiding itu turut dihadiri oleh kedua-dua plaintif dan defendan.
Peguam Logen Eskander Abdullah yang mewakili Lokman memberitahu pihak media, terma-terma yang terkandung dalam perintah tersebut tidak didedahkan atas persetujuan kedua-dua belah pihak.
Menurut beliau, Lokman bersetuju memohon maaf dan kesal dengan situasi yang berlaku.
Sementara itu, peguam Datuk Akberdin Abdul Kader yang mewakili Mohd. Na’im turut memberitahu, defendan memberi jaminan akan menurunkan kesemua hantaran berkaitan dakwaan yang dibuat dalam laman sosial Facebook serta berjanji tidak akan mengulanginya.

Akberdin memaklumkan, bekas Ahli Majlis Tertinggi UMNO itu mengaku menerima maklumat yang salah daripada pihak ketiga dan tidak menyemaknya terlebih dahulu dengan Hakim Mahkamah Syariah tersebut.
“Lokman kemudian menyedari maklumat yang disampaikan oleh pihak ketiga itu adalah maklumat yang salah,” ujarnya.
Pada 16 Februari lalu, Mahkamah Tinggi menolak permohonan Mohd. Na’im untuk mendapatkan penghakiman ingkar terhadap Lokman.
Ini kerana defendan telah memfailkan pernyataan pembelaannya pada 11 Februari lalu sebagaimana diarahkan oleh mahkamah.
Penghakiman ingkar merupakan satu perintah yang dikeluarkan oleh mahkamah bagi mengesahkan tuntutan yang dibuat oleh plaintif selepas defendan (individu yang disaman) gagal memasukkan kehadiran atau memfailkan pembelaan mengikut masa yang ditetapkan.
Pada 17 Januari lalu, Mohd. Na’im atas kapasiti peribadi memfailkan saman fitnah terhadap Lokman yang didakwa mengaitkan beliau dengan salah laku seksual.
Menurut pernyataan tuntutan yang difailkan, plaintif mendakwa Lokman telah membuat dua siaran langsung mengandungi kenyataan berbaur fitnah di laman sosial Facebook miliknya pada 10 dan 13 Januari lalu.
Rakaman kedua-dua siaran langsung itu kemudian telah dimuat naik ke laman Youtube milik defendan.
Menurut Mohd. Na’im, hantaran (posting) yang dibuat oleh Lokman antara lain menggambarkan beliau telah membuat gangguan seksual ke atas beberapa wanita termasuk seseorang bergelar Datin.
Hantaran itu turut menggambarkan plaintif tidak layak memegang jawatan sebagai Ketua Hakim Syarie, mempunyai akhlak yang buruk dan menyebabkan negara dilanda musibah.
Hantaran-hantaran tersebut juga didakwa menyebabkan kredibiliti, maruah dan reputasi Mohd. Na’im terjejas serta mengundang kecaman dan kebencian daripada orang awam yang melihat rakaman dan membaca hantaran tersebut.
Mohd. Na’im antara lainnya menuntut agar Lokman membuat permohonan maaf terhadap beliau dan akan disiarkan dalam laman-laman sosial milik defendan dan juga portal berita serta media tempatan.
Plaintif juga memohon satu ganti rugi am yang akan ditaksirkan oleh mahkamah, ganti rugi teladan, teruk dan punitif masing-masing sebanyak RM10 juta berserta faedah sebanyak lima peratus atas jumlah ganti rugi bermula dari tarikh penghakiman sehingga penyelesaian penuh.
Turut dimohon ialah kos dan relif-relif lain yang difikirkan sesuai oleh mahkamah. – KOSMO! ONLINE


Terapi hidro bantu OKU, golongan kemampuan jalani rawatan percuma
Oleh ROSALWANI CHE SOH

22 Mac 2022, 3:21 pm
KOTA BHARU – Yayasan Orang Kurang Upaya Dan Kurang Berkemampuan Kelantan (Yokuk) membuka sebuah kolam terapi hidro dengan menawarkan rawatan kaedah itu secara percuma bagi golongan orang kelainan upaya (OKU) dan kurang berkemampuan di negeri ini.
Pengarah Eksekutif Yokuk, Suliana Shamsuddin Alias berkata, pembukaan kolam terapi hidro pertama di Kelantan yang bernilai RM60,000 itu merupakan usaha Yokuk untuk membantu kedua-dua golongan berkenaan yang terutamanya menghidap sakit saraf, cerebral palsy dan lumpuh.
Menurutnya, fokus Yokuk adalah untuk meningkatkan kualiti hidup OKU dan golongan kurang berkemampuan di negeri ini selain memberi peluang kepada mereka menjalani terapi hidro secara percuma.
“Kebiasaannya, terapi hidro merupakan kaedah rawatan yang mahal dan tidak semua dapat menggunakan perkhidmatan ini. Jadi, kami mahu membantu memulihkan kehidupan golongan OKU kurang berkemampuan.
“Pembukaan kolam itu juga dibantu oleh pihak CIMB Islamic Bank yang menyumbang sebanyak RM400,000 empat tahun lalu,” katanya pada sidang akhbar selepas Majlis Pembukaan Kolam Terapi Hidro Yokuk di Jalan Padang Tembak, Pengkalan Chepa di sini hari ini.
Majlis itu dirasmikan oleh isteri Tengku Mahkota Kelantan, Che Puan Sofie Louise Johansson.

Mengulas lanjut, Suliana memberitahu, kolam seluas 244 meter persegi dengan kedalaman 1.4 meter itu diisi dengan air panas dan garam tanpa menggunakan klorin bagi tujuan rawatan.
Menurutnya, tiga orang pakar terapi ditempatkan di kolam itu bagi membantu golongan OKU dan kurang berkemampuan untuk untuk menjalani rawatan pemulihan.
“Masa selama satu jam diperuntukkan untuk setiap sesi rawatan dan hanya lima orang pesakit boleh menggunakan kolam itu dalam satu-satu masa.
“Kita menyasarkan seramai 5,000 orang pengguna yang berdaftar dengan Yokuk dapat menggunakan kemudahan kolam ini untuk rawatan mereka,” katanya. -KOSMO! ONLINE.


Salah haluan peserta Jelajah Terengganu hanya kesilapan kecil
Oleh MOHD AZLI ADLAN

22 Mac 2022, 3:18 pm
BESUT – Peringkat pertama kejohanan berbasikal, Jelajah Terengganu semalam sedikit kalut apabila sebahagian pelumba tersalah haluan di Kilometer 105.6, Jalan Kuala Terengganu – Kota Bahru berhampiran Beting Lenting di sini.
Pelumba-pelumba basikal tersebut yang membelok ke kiri sewaktu tiba di bulatan lokasi berkenaan hanya menyedari kesilapan apabila ditegur oleh penduduk tempatan yang menyaksikan perlumbaan itu di tepi jalan.
Pengarah Teknikal Jelajah Terengganu atau Tour D’Geteh Terengganu, Mazlan Md. Jail berkata, kesilapan berkenaan tidak sepatutnya berlaku kerana pihak penganjur telah menyediakan penunjuk arah mencukupi di sepanjang laluan.
“Kami menyediakan tiga papan tanda arah di Bulatan Beting Lintang terbabit sebagai panduan terhadap pelumba basikal tersebut.
“Sepatutnya juga mereka (peserta) perlu mengetahui laluan terlebih dahulu sebelum hari perlumbaan sebenar,” katanya di sini hari ini.
Mazlan berkata, pihaknya mengenalpasti kumpulan pelumba yang terlibatkan dalam kesilapan tersalah haluan melibatkan kelompok kedua perlumbaan peringkat pertama Jelajah Terengganu.

Naib Presiden Persekutuan Kebangsaan Berbasikal Malaysia itu berkata, kesilapan yang tidak disengajakan tersebut segera diperbetulkan dan diyakini tidak menjejaskan catatan masa keseluruhan pelumba terlibat.
“Ia kesilapan kecil yang turut pernah berlaku pada perlumbaan berbasikal bertaraf antarabangsa di luar negara,” katanya.
Jelajah Terengganu yang mempunyai peringkat sehingga Jumaat disertai 27 pasukan termasuk Specialized Dynasty Mavericks dari Singapura dan dua pasukan handalan tempatan iaitu Terengganu Polygon Cycling Team (TSG) dan Team Sapura Cycling (TSC). – KOSMO! ONLINE.


5,477 kekosongan jawatan guru akan diisi segera
Oleh NUR AMALINA AZMAN

23 Mac 2022, 8:22 pm
LANGKAWI – Kementerian Pendidikan akan mempercepatkan proses untuk mengisi sebanyak 5,477 kekosongan jawatan guru di seluruh negara.
Menteri Kanan (Pendidikan), Datuk Dr. Radzi Jidin berkata, pihaknya masih meneliti beberapa komponen sebelum pengisian jawatan tersebut dilakukan.
“Kita sedang ikhtiarkan bersama dengan SPP (Suruhanjaya Perkhidmatan Pendidikan) supaya diisi segera tetapi ada beberapa kesukaran dan komponen yang kita sedang teliti.
“Kita juga sedang usahakan supaya yang mana kita dapat selesaikan dahulu, kita selesaikan dahulu,” katanya pada sidang akhbar selepas Program Penyerahan Peranti Pendidikan Digital AEON Sayap Bagimu di Sekolah Menengah Kebangsaan Kelibang di sini hari ini.
Beliau memberitahu, sebelum ini terdapat sebanyak 18,702 kekosongan jawatan guru dengan sebanyak 13,225 daripadanya telah diisi sejak Disember tahun lalu.
Sementara itu, kata beliau, pengambilan secara one-off itu memberi tumpuan kepada calon yang mempunyai ikhtisas pendidikan sebelum dibuka kepada calon lain.

Katanya, selepas graduan ikhtisas pendidikan mendapat penempatan, kementerian akan membuka pengambilan kepada graduan yang tiada ikhtisas pendidikan. – KOSMO! ONLINE


Kerajaan sasar eksport komoditi pertanian RM300 bilion
Oleh MUHAMMAD IKHWAN IDERIS

23 Mac 2022, 10:19 pm
KUALA LUMPUR – Kementerian Industri Perladangan dan Komoditi menyasarkan pertumbuhan eksport komoditi pertanian negara kepada RM300 bilion tahun ini, berbanding RM204 bilion yang dicapai tahun lalu.
Menterinya, Datuk Zuraida Kamaruddin menjelaskan, ia berdasarkan prestasi keenam-enam industri pertanian utama negara, iaitu kelapa sawit, getah, kayu-kayan, koko, lada dan kenaf yang memperlihatkan peningkatan memberangsangkan.
“Unjuran nilai industri komoditi pertanian global dianggarkan berjumlah AS$756 bilion (RM3.19 trilion) jadi sektor ini memberikan peluang yang luas buat kita untuk meningkatkan nilai eksport dan keluaran dalam negara kasar (KDNK),” katanya.
Beliau berkata demikian dalam sidang akhbar selepas menyempurnakan majlis pra-pelancaran Ekspo dan Sidang Kemuncak Komoditi Pertanian Antarabangsa Malaysia (MIACES) 2022 di sini semalam.
MIACES 2022 yang bakal diadakan di Pusat Pameran Perdagangan Antarabangsa Malaysia (MITEC) pada 26 hingga 28 Julai ini menyasarkan penyertaan sehingga 20,000 pengunjung dan 250 syarikat dari pelbagai negara.
Zuraida
Menurut Zuraida, setakat ini sebanyak 15 buah negara asing telah mengesahkan penyertaan mereka di ekspo berkenaan termasuk Bangladesh, India, Sri Lanka, Indonesia dan Iran.

“Menerusi penganjurannya, kita mahu pemain industri tempatan dan antarabangsa mewujudkan jalinan kerjasama, sekaligus membuktikan kualiti serta keupayaan produk di peringkat antarabangsa,” ujarnya. – KOSMO! ONLINE


Suami isteri didakwa bunuh anak dengan membiarkan menjadi gemuk
Oleh KOSMO!

23 Mac 2022, 9:30 pm
LONDON – Sepasang suami isteri yang didakwa membunuh anak perempuan mereka berusia 16 tahun dengan membiarkannya menjadi obes dihadapkan ke mahkamah di Britain, semalam, lapor akhbar The Sun.
Kaylea Titford ditemui meninggal dunia di atas katil di rumahnya yang terletak di daerah Powys, Wales pada Oktober 2020.
Bapanya, Alun Titford, 44, dan ibunya, Sarah Lloyd-Jones, 39, dituduh gagal memastikan ‘keperluan’ Kaylea dipenuhi yang membawa kepada masalah obesiti yang teruk.
Mereka juga didakwa gagal memastikan Kaylea mendapat senaman yang mencukupi dan berada dalam keadaan bersih selain tidak mendapatkan bantuan perubatan yang munasabah.
Pasangan itu didakwa membunuh dengan kecuaian dan menyebabkan kematian seorang anak atau individu terdedah.
Pendakwa Raya, Helen Tench meminta kedua-dua defendan untuk kekal dengan jaminan bersyarat dan tidak berhubung dengan sesiapa di bawah umur 18 tahun. Mereka akan dihadapkan ke Mahkamah Diraja Mould pada 14 April 2022. – Agensi


Wanita selamba makan nasi padang bungkus di dalam pesawat
Oleh KOSMO!

23 Mac 2022, 8:30 pm
JAKARTA – Sebuah klip video mendapat perhatian netizen di Indonesia kerana memaparkan senario seorang penumpang membawa sebungkus nasi padang lalu memakannya ketika berada di dalam pesawat, lapor laman berita Suara.com.
Video itu dimuat naik oleh pengguna akaun TikTok bernama @DJAmeliaManika.
Menerusi klip video berkenaan, penumpang wanita itu merakam sebungkus nasi padang yang diletakkan di atas ribanya dan dia kelihatan sudah hampir menghabiskannya.
Kamera kemudian dihalakan ke arah kerusi di sebelah di barisan yang sama dan diduduki oleh dua penumpang lain. Rakaman seterusnya menunjukkan situasi di bahagian lain dalam pesawat dengan beberapa penumpang dilihat berada di kerusi masing-masing.
Video itu mendapat perhatian netizen di ruangan komen.
“Aroma nasi pasang tidak dapat dibandingkan dengan aroma mi segera Pop Mie perisa kari ayam. Makan di kerusi belakang, berbau satu kabin,’’ tulis seorang netizen.

“Saya kalau duduk di sebelah hanya mampu menderita hidu baunya dan hanya mampu telan air liur,’’ komen netizen lain.  – Agensi


Bayi lahir pada 2070 boleh hidup hingga 150 tahun
Oleh KOSMO!

23 Mac 2022, 9:00 pm
LONDON – Saintis mendakwa bahawa bayi yang dilahirkan pada tahun 2070 boleh hidup sehingga 150 tahun hasil daripada kemajuan dalam teknologi pengunduran proses penuaan, lapor portal berita MailOnline.
Sekiranya benar, ia bukan sahaja boleh menggandakan purata jangka hayat global semasa,  malah boleh menyelesaikan masalah kesihatan yang berkaitan dengan usia.
Kajian itu semakin menjadi satu realiti selepas kajian perintis awal bulan ini berjaya membalikkan proses penuaan pada seekor tikus tua dengan selamat.
Para saintis kini meramalkan teknologi itu sedia digunakan ke atas manusia dalam tempoh beberapa dekad sahaja lagi.
Ahli biologi pengiraan dan pengarang Ageless: The New Science of Getting Older Without Getting Old, Dr. Andrew Steele, memberitahu bahawa ujian klinikal ke atas manusia akan dilakukan tidak lama lagi.
“Dalam tempoh 50 tahun akan datang, proses ini bukan lagi sesuatu yang mustahil,” katanya.

Ahli genetik University College London,Profesor Jurg Bahler, meramalkan teknologi sedemikian boleh membantu meningkatkan jangka hayat sehingga satu setengah abad pada maksimum.
“Sesetengah orang, termasuk saya sendiri, akan mengatakan bahawa terdapat tahap tertentu untuk kehidupan manusia, kira-kira 150 tahun dan anda tidak boleh melampaui itu.
“Kajian ini akan mengubah perspektif berkenaan,” jelas Bahler. – AGENSI


Usul lanjut Subseksyen 4(5) SOSMA gagal dapat persetujuan Dewan Rakyat
Oleh KOSMO!

23 Mac 2022, 8:33 pm
KUALA LUMPUR – Usul kerajaan untuk melanjutkan tempoh pelaksanaan Subseksyen 4(5) Akta Kesalahan Keselamatan (Langkah-Langkah Khas) 2012 bagi tempoh lima tahun lagi gagal melepasi undi belah bahagi di Dewan Rakyat hari ini.
Perkara tersebut diumumkan Yang di-Pertua Dewan Rakyat, Tan Sri Azhar Azizan Harun selepas sesi undian itu berakhir petang tadi.
Menerusi undian tersebut, usul yang dikemukakan Menteri Dalam Negeri, Datuk Seri Hamzah Zainudin hanya mendapat 84 undi bersetuju, manakala seramai 86 lagi Ahli Parlimen tidak bersetuju.
Tambah beliau, seramai 50 Ahli Parlimen lain pula tidak hadir semasa undian tersebut dijalankan.
“Ini keputusan undian belah bahagian untuk usul dikemukakan menteri yang bersetuju 84, yang tidak bersetuju 86, tidak hadir 50. Maka usul tidak dipersetujui,” katanya di Dewan Rakyat hari ini.
Kegagalan usul itu menyebabkan Kementerian Dalam Negeri (KDN) tidak dapat melanjutkan kuat kuasa Subseksyen 4(5) bermula 31 Julai depan.

Subseksyen itu bagi membolehkan polis terus menggunakan kuasa khas di bawah subseksyen itu, untuk melanjutkan tempoh penahanan individu yang ditangkap dan ditahan di bawah SOSMA sehingga 28 hari.
Terdahulu, usul yang dikemukan Hamzah itu dibahaskan oleh 19 orang Ahli Parlimen.-KOSMO! ONLINE


India tingkat pengawasan pesawat Boeing 737
Oleh KOSMO!

23 Mac 2022, 10:00 pm
NEW DELHI – Pihak berkuasa penerbangan India meletakkan pesawat Boeing 737 milik negara itu di bawah pengawasan yang dipertingkatkan ekoran insiden nahas pesawat China Eastern Airlines yang terhempas Isnin lalu, lapor akhbar Saudi Gazette semalam.
Beberapa pasukan telah dihantar untuk memantau prosedur penerbangan, kelayakan udara dan operasi.
“Keselamatan penerbangan adalah perniagaan yang serius dan kami sedang mengkaji dengan teliti situasi itu.
“Sementara itu, kami menumpukan pada pengawasan yang dipertingkatkan ke atas pesawat 737 milik kami,’’ kata ketua Direktorat Jeneral Persatuan Awam India, Arun Kumar.
Syarikat penerbangan SpiceJet India, Vistara dan Air India Express semuanya mempunyai pesawat Boeing 737 dalam operasi mereka. – AGENSI


Angkara menipu disamun, dirogol, wanita dihadapkan ke mahkamah esok
23 Mac 2022, 9:56 pm
SERDANG – Perbuatan seorang wanita membuat laporan palsu mendakwa dia disamun dan dirogol secara bergilir-gilir oleh lima lelaki warga Afrika mengundang padah apabila dia bakal dihadapkan ke mahkamah esok.
Ketua Polis Daerah Serdang, Asisten Komisioner A A Anbalagan berkata, pihak polis menerima laporan yang dibuat wanita berusia 20 tahun itu pada 1 Februari lalu.
“Berdasarkan laporan, dia mendakwa telah disamun dan dirogol ketika berada di tepi jalan SP5/4 Taman Serdang Perdana, Seri Kembangan, dekat sini.
“Lima lelaki warga Afrika didakwa mengambil barang miliknya dan merogolnya secara bergilir-gilir,” ujarnya dalam kenyataan hari ini.
Menurutnya, pegawai penyiasat kemudiannya menjalankan siasatan dan hasil laporan doktor perubatan menunjukkan tiada kesan rogol berlaku terhadapnya.
“Pada masa sama, dia turut dibawa ke lokasi kejadian namun gagal menunjukkan tempat dan bagaimana kejadian berlaku, malahan gagal mengecam wajah kesemua suspek yang dikatakan terbabit dalam kejadian itu,” katanya.

Jelas beliau, hasil siasatan lanjut mendapati terdapat keraguan terhadap laporan polis yang dibuat.
Pada peringkat awal siasatan dijalankan mengikut Seksyen 395/397 Kanun Keseksaan (KK).
Namun katanya, selepas kertas siasatan dirujuk kepada Timbalan Pendakwa Raya, wanita tersebut akan didakwa mengikut Seksyen 182 KK kerana disyaki membuat laporan palsu.
Tambah Anbalagan, wanita terbabit akan dituduh di Mahkamah Majistret Petaling Jaya, esok. – KOSMO! ONLINE


KPDNHEP patahkan cubaan seludup 850 kg minyak masak subsidi
Oleh YATIMIN ABDULLAH

23 Mac 2022, 8:28 pm
TUMPAT – Kementerian Perdagangan Dalam Negeri dan Hal Ehwal Pengguna (KPDNHEP) Kelantan menggempur sebuah premis di Chabang Empat di sini hari ini yang dijadikan sebagai transit menyimpan 850 kilogram minyak masak paket bersubsidi sebelum diseludup ke Thailand.
Dalam serbuan kira-kira pukul 4.48 petang tadi itu, KPDNHEP Kelantan turut merampas sebanyak 480 kilogram gula pasir yang disyaki akan turut diseludup ke negara berkenaan.
Ketua Pegawai Penguat Kuasa KPDNHEP Kelantan, Azanizam Affendi Juri berkata, bertindak atas maklumat, sepasukan anggota telah bertindak melakukan serbuan di premis berkenaan.
Menurutnya, dalam serbuan tersebut, pihaknya turut menahan seorang lelaki bagi membantu siasatan berhubung rampasan kesemua barangan subsidi yang bernilai RM3,635 itu.
“Siasatan awal mendapati, premis itu dijadikan sebagai stor untuk menyimpan barangan tersebut sebelum ia diseludup ke negara jiran.
“Kita masih menjalankan siasat memandangkan barang kawalan itu tidak disimpan di alamat yang dilesenkan,”katanya ketika dihubungi Kosmo! hari ini. -KOSMO! ONLINE


Harimau Malaya ‘baham’ Filipina 2-0
Oleh MUHAMAD ARDIE PUTRA SUHAIMI

23 Mac 2022, 10:14 pm
PETALING JAYA – Skuad Harimau Malaya mempamerkan rentak positif dibawah kendalian pengendali baharu, Kim Pan-gon selepas menewaskan Filipina 2-0 pada aksi persahabatan antarabangsa di Stadium Nasional, Singapura sebentar tadi.
Pada aksi tersebut, Pan-gon membariskan kesebelasan terbaik dengan menyenaraikan jentera serangan pantas yang terdiri daripada Akhyar Rashid, Syafiq Ahmad dan Arif Aiman Hanapi.
Corak permainan agresif yang ditampilkan sejurus wisel permulaan bermula membuahkan hasil apabila Akhyar meledak gol pertama seawal minit ke-3 selepas menyudahkan hantaran La’vere Corbin-Ong.
Skuad negara terus ghairah menyerang dengan Syafiq memiliki peluang keemasan berselang dua minit kemudian tetapi rembatan yang dilakukan terkena palang gol.
Penjaga gol Filipina yang juga pemain kelab Birmingham City, Neil Eitheridge tewas buat kali kedua hasil rembatan deras Akhyar yang bijak menyudahkan peluang yang dicipta Syafiq pada minit ke-24.
Akhyar yang juga bintang kelab Johor Darul Ta’zim (JDT) hampir melengkapkan jaringan hatrik pada penghujung babak pertama tetapi peluang ketika situasi satu lawan satu dengan Eitheridge gagal menerjah jaring.

Bersambung pada babak kedua, skuad negara dilihat mengendurkan sedikit corak serangan apabila Pan-gon membuat rombakan dengan memasukkan beberapa pemain gantian seperti Liridon Krasiniqi, Mohamadou Sumareh dan Safawi Rasid.
Filipina pula yang hampir mengejutkan benteng pertahanan negara tetapi rembatan yang dilakukan oleh Patrick Reichelt berjaya diselematkan oleh penjaga gol, Farizal Marlias.
Peluang terbaik skuad Harimau Malaya untuk menambah gol adalah menerusi Safawi tetapi rembatan yang dilakukan sedikit tersasar dengan keputusan 2-0 kekal sehingga tamat perlawanan.
Keputusan itu juga menyaksikan Malaysia merekodkan kemenangan pertama ke atas skuad The Azkals selepas kali terakhir melakukannya pada tahun 2007. – KOSMO! ONLINE


Pekerja taman perlindungan cedera diserang harimau
Oleh KOSMO!

23 Mac 2022, 7:30 pm
TALLAHASSEE, FLORIDA – Seorang pekerja sebuah taman perlindungan di negeri Florida, Amerika Syarikat, dikejarkan ke hospital selepas mengalami kecederaan akibat diserang seekor harimau, lapor akhbar The Sun semalam.
Menurut Pejabat Sherif Daerah Collier (CCSO), harimau itu menyerang pekerja yang tidak dibenarkan sama sekali menghampiri haiwan itu di Wooten’s Airboats, Taman Negara Everglades.
“Timbalan di CCSO telah bertindak balas terhadap satu kejadian serangan harimau di Wooten’s Airboats yang terletak di 32300 Tamiami Trail East, kawasan Ochopee di Everglades. Ia berlaku kira-kira 30 hingga 45 minit lalu.
“Maklumat awal menunjukkan seekor harimau di dalam kandang di lokasi berkenaan sedang diberi makan oleh penjaganya apabila seorang pekerja lelaki berusia 50 tahun yang tidak dibenarkan mendekati haiwan itu telah memasuki kandang,” kata CCSO dalam satu kenyataan.
Jelas kenyataan itu, harimau tersebut menyerang lelaki berkenaan dan menyebabkan kedua-dua belah tangannya cedera. Mangsa dihantar ke hospital oleh Perkhidmatan Perubatan Kecemasan (EMS).
Haiwan itu kemudian dapat dikawal dengan selamat oleh penjaganya dan ia tidak mengalami sebarang kecederaan. – Agensi


Kotak hitam pesawat MU5735 ditemui
Oleh KOSMO!

23 Mac 2022, 6:17 pm
BEIJING – Seorang pegawai pihak berkuasa penerbangan China memaklumkan bahawa satu daripada dua kotak hitam milik pesawat China Eastern Airlines yang terhempas di sebuah kawasan pergunungan dalam wilayah Guangxi berjaya ditemui, lapor portal berita Mint.
Perakam itu dilaporkan berada dalam keadaan rosak teruk sehingga menyukarkan pihak berkuasa menentukan sama ada ia merupakan perakam data pesawat atau perakam suara kokpit.
Penemuan kotak hitam itu amat dinanti-nantikan kerana ia akan menjadi petunjuk utama kepada punca pesawat Boeing 737-800 itu menjunam dari udara pada kelajuan yang pantas sebelum terhempas.
Juruterbang-juruterbang pesawat itu tidak memberi respons kepada pegawai pengawal trafik udara ketika pesawat menjunam jatuh, kata pihak berkuasa. Kesemua 123 penumpang dan sembilan kru dianggap telah terkorban.
Sementara itu, stesen televisyen tempatan berkata, kerja-kerja pencarian dihentikan seketika di lokasi nahas ekoran cuaca buruk.
Rakaman turut menyiarkan serpihan pesawat bertaburan di kawasan berlumpur. – AGENSI


1,182 individu merokok dikompaun
Oleh MOHD SYALMIZI HAMID

23 Mac 2022, 8:15 pm
GEORGETOWN – Sebanyak 1,182 kompaun dikeluarkan menerusi operasi bersepadu Peraturan-Peraturan Kawalan Hasil Tembakau 2004 oleh Kementerian Kesihatan di seluruh negeri ini sepanjang tahun ini setakat semalam.
Timbalan Pengarah Kesihatan Negeri (Kesihatan Awam), Datin Dr. Azizah Abd. Manan berkata, daripada jumlah itu kesalahan merokok di tempat larangan adalah tertinggi yang direkodkan iaitu 996 kompaun.
Menurutnya, kesalahan berkenaan paling banyak didapati dilakukan di tempat makan dan kedai tertutup yang dilengkapi alat pendingin hawa selain pusat beli belah dan lapangan terbang.
“Mungkin ada dalam kalangan rakyat yang masih belum patuh dan mungkin tidak faham tentang kepentingan larangan merokok di kawasan awam.
“Oleh itu orang ramai dinasihati supaya mematuhi peraturan ditetapkan dengan tidak merokok di kawasan larangan merokok bagi mengelak dikenakan tindakan oleh pihak berkuasa selain ia melindungi golongan bukan perokok dari bahaya asap rokok,” katanya kepada pemberita hari ini.
Beliau berkata, kompaun berkenaan dikenakan mengikut Peraturan 11 Peraturan-Peraturan Kawalan Hasil Tembakau 2004 kerana merokok di tempat larangan dan Peraturan 12 PPKHT 2004 atas kesalahan tidak mempamerkan tanda larangan. – KOSMO! ONLINE


Negara jiran bimbang dengan lambakan pelarian Ukraine
Oleh KOSMO!

23 Mac 2022, 8:00 pm
KIEV – Lambakan pelarian dari Ukraine yang semakin meningkat menimbulkan kebimbangan beberapa negara jiran yang setakat ini masih membuka pintu sempadan kepada golongan itu, lapor akhbar Metro UK, semalam.
Pegawai di negara-negara yang menerima sebahagian besar pelarian Ukraine telah memberi amaran bahawa kapasiti pengambilan pelarian sudah hampir penuh dengan anggaran 3.6 juta orang kini telah meninggalkan negara itu setakat ini.
Kebanyakan pelarian Ukraine kini berada di kem-kem negara jiran seperti Poland, Slovakia, Romania dan Hungary manakala sejumlah besar lain tinggal di negara berdekatan seperti Republik Czech dengan harapan yang semakin tipis untuk pulang ke tanah air dalam masa terdekat.
Bilangan rakyat Ukraine yang terpaksa meninggalkan kediaman mereka didedahkan telah melonjak melebihi 10 juta pada Selasa.
Pesuruhjaya Tinggi Pertubuhan Bangsa-Bangsa Bersatu bagi Pelarian (UNHCR) menganggarkan 6.5 juta telah melarikan diri dari beberapa bandar di Ukraine.
Jurucakap UNHCR, Matthew Saltmarsh berkata, peningkatan jumlah pelarian yang mendadak dalam tempoh kurang sebulan adalah situasi yang membimbangkan.

“Situasi ini tidak pernah berlaku sebelum ini dan ia mewujudkan kebimbangan bahawa akan tiba masa apabila kehadiran pelarian Ukraine tidak mampu ditampung oleh negara-negara jiran mereka,” kata Saltmarsh.
Menteri Dalam Negeri Republik Czech, Vít Rakušan yang telah menerima 270,000 pelarian, berkata, negaranya kini semakin sukar mengimbangi jumlah pelarian dengan penyediaan tempat tinggal yang selesa.
“Kami tidak mahu menerima pelarian hanya untuk membiarkan mereka tidur di khemah sementara atau menumpang di gimnasium,” ujarnya.
Kerajaan Czech kini cuba memindahkan warga Ukraine dari Prague yang merupakan lokasi penempatan pelarian utama  ke bandar lain.
Pegawai di Poland yang telah menerima sebahagian besar pelarian berjumlah lebih 2.1 juta, kini menyeru kerajaan mereka untuk membina kemudahan khusus untuk membantu menangani kemasukan itu.
“Kami tidak pernah tahu berapa ramai pelarian akan tiba dari hari ke hari.
“Kami telah melakukan segala yang kami mampu dan langkah seterusnya terpulang kepada kerajaan untuk melaksanakan sistem dan membina bandar pelarian,” kata pegawai berkenaan. – Agensi


Kereta kebal era Soviet milik Rusia musnah
Oleh KOSMO!

23 Mac 2022, 6:30 pm
KIEV – Satu-satunya kereta kebal Soviet milik tentera Rusia dilaporkan telah musnah dalam pertempuran menentang Ukraine, lapor akhbar Daily Star semalam.
Kereta kebal T-80UM2 itu telah dibina pada era Soviet dan direka untuk tidak boleh dihancurkan. Ia tidak pernah melepasi peringkat prototaip dengan hanya satu daripadanya pernah dihasilkan.
Bagaimanapun, kereta kebal itu akhirnya digunakan dalam peperangan dan dilaporkan telah dimusnahkan dengan pantas pada Ahad lalu.
“Satu-satunya prototaip kereta kebal T-80UM2 Rusia telah musnah semalam. Ia adalah prototaip pra-pengeluaran sekali sahaja. Ini adalah petunjuk yang baik mengenai kerugian Rusia.
“Mereka sudah menghantar segalanya untuk berperang. Kereta kebal itu ditemui musnah di wilayah Sumy, timur laut Ukraine,’’ lapor laman Military Today.
Kereta kebal T-80UM2 yang digelar Black Eagle itu menelan belanja kira-kira £2.5 juta (RM14.01 juta) untuk dibina. Terdapat kira-kira 7,500 unit versi yang hampir serupa wujud iaitu jenis T-80UK, namun hanya satu versi khas pernah dihasilkan.

“Pembinaannya adalah berdasarkan struktur kereta kebal T-80UK yang dinaik taraf.
“Ciri tambahan baharu adalah turet keluli yang dikimpal dengan perlindungan perisai canggih termasuk panel perisai reaktif letupan dan perisai Kaktus yang dibina pada bahagian hadapan kereta kebal itu,’’ demikian menurut laman web automatif, The Drive. – Agensi


Nenek ‘bersahabat’ baik dengan ayam betina
Oleh KOSMO!

23 Mac 2022, 6:00 pm
JAKARTA – Hubungan persahabatan antara seorang nenek tua dan seekor ayam di Indonesia menarik perhatian apabila sebuah video yang memaparkan keakraban kedua-duanya dimuat naik di media sosial.
Menurut laporan laman BeritaJatim, paparan video menunjukkan seorang wanita warga emas setia ditemani seekor ayam betina dalam apa jua aktiviti harian.
Ayam itu seolah-olah sudah tahu jadual harian wanita tua itu termasuk waktu untuk bekerja di sawah padi dan jika sudah tiba masa untuk pulang ke rumah.
“Kisah persahabatan antara nenek dan ayam betina. Ke mana pun nenek ini pergi, ayam ini pasti mengikutinya tanpa sebarang arahan atau suruhan.
“Ternyata sahabat bukan hanya manusia tetapi haiwan juga boleh menjadi peneman setia,” tulis kapsyen video di akaun Twitter @jowopost. – Agensi